Jalan Berlubang: Isu Lapuk Malar Berzaman

Jalan berlubang merupakan satu isu yang telah lama wujud tetapi masih malar untuk dibincangkan oleh pelbagai lapisan masyarakat. Sering terpampang di dada akhbar tempatan perihal jalan berlubang yang dikatakan menjadi punca kepada kesesakan dan kemalangan jalan raya. Kerosakan ini paling kerap ditemui di jalan luar bandar, iaitu jalan antara bandar yang lebih kecil dan penyelenggaraannya berada di bawah kawalan pihak berkuasa tempatan. Kerosakan jalan raya ini juga sering ditemui di kawasan perumahan yang mana penyelenggaraan jalan raya kurang diberikan perhatian dan lori sering melaluinya untuk membuat penghantaran ke pusat membeli-belah di kawasan tersebut.

Lubang atau lopak ialah lekukan yang terbentuk pada permukaan jalan yang biasanya dibina daripada turapan asfalt. Kepingan permukaan yang telah pecah ini akan teralih dari kedudukan asalnya disebabkan oleh kehadiran kenderaan di atas jalan. Pada kebiasaannya, adanya lubang adalah kerana kehadiran air dalam struktur tanah dasar dan lalu lintas yang melalui kawasan yang terlibat. Dalam ilmu kejuruteraan turapan, air dianggap sebagai “musuh semula jadi” turapan asfalt. Hal ini bermula apabila air melemahkan tanah dasar, dan diikuti dengan kerosakan kelesuan yang disebabkan oleh lalu lintas yang memecahkan permukaan asfalt yang lemah di kawasan yang terlibat. Tambahan pula, lapisan permukaan turapan yang kurang padat juga akan membenarkan air menyusup masuk melalui rongga dan dengan tekanan yang tinggi daripada kenderaan, lama-kelamaan ikatan asfalt akan menjadi lemah dan tertanggal, dan seterusnya terbentuklah lubang.

Lubang biasanya terbentuk pada jalan yang mempunyai permukaan turapan asfalt yang nipis, iaitu sekitar 25 milimeter hingga 50 milimeter. Keadaan ini jarang-jarang berlaku pada jalan yang mempunyai permukaan turapan asfalt sekitar 100 milimeter atau lebih tebal. Tahap kerosakan jalan berlubang ini boleh dikategorikan kepada tiga jenis. Pertama, kerosakan tahap kecil, yakni luas dan kedalaman masing-masing adalah kurang daripada 0.1 meter persegi dan 25 milimeter. Kedua, tahap kerosakan teruk, yakni luas dan kedalaman masing-masing adalah melebihi 0.3 meter persegi dan 50 milimeter. Ketiga, tahap kerosakan sederhana pula berada antara kedua-dua nilai kerosakan kecil dan teruk.

Jalan berlubang mestilah diselenggara sebaik sahaja mula terbentuk. Jangan membiarkannya tanpa dibaiki kerana lubang tersebut akan menjadi kawasan kegagalan turapan lebih besar yang boleh menyebabkan kerosakan kepada kenderaan dan kos liabiliti juga tinggi. Tayar pecah, rim bengkok dan kerosakan terhadap sistem ampaian kenderaan adalah antara kerosakan yang sering terjadi disebabkan oleh jalan berlubang.

Oleh itu, tampalan pada jalan berlubang perlu dilakukan segera untuk mengelakkan berlakunya kerosakan yang lebih teruk. Tampalan merupakan proses mengisi lubang atau kawasan itu digali pada turapan asfalt. Pembaikan segera lubang atau penyepaian turapan lain membantu mencegah kemerosotan yang selanjutnya. Pembaikan turapan ini juga melibatkan kos yang tinggi. Air boleh memasuki tanah asas jika lubang tidak ditampal dan menyebabkan kegagalan turapan yang lebih serius.

Antara bahan yang digunakan untuk tampalan ialah asfalt campuran panas, campuran emulsi asfalt biasa dan terubah suai polimer. Tampalan yang terdiri daripada campuran panas dianggap sebagai pembaikan kekal dan dapat bertahan hingga 12 bulan pada sekitar satu per tiga kos tahunan per tan bahan. Asfalt campuran panas mestilah dipastikan agar cukup panas kerana kualiti campuran akan menurun jika suam atau sejuk sekali gus menjadikan tampalan tidak berkualiti, dan seterusnya akan cepat tercabut atau pecah. Pembaikan ini perlu dilakukan mengikut prosedur yang telah ditetapkan oleh pihak penguasa bagi mengelakkan kerosakan berulang dalam jangka masa pendek.

Pembaikan kecemasan lubang jalan biasanya melibatkan penggunaan bahan asfalt campuran sejuk dalam keadaan persekitaran yang teruk. Pembaikan jenis ini dianggap sebagai pembaikan sementara dan berfungsi sebagai langkah perlu dilaksanakan bagi membolehkan lalu lintas bergerak hingga pembaikan tetap dapat dilakukan. Tampalan ini cepat dan murah, tetapi tahan lama antara satu bulan hingga dua bulan. Walau bagaimanapun, ketahanan tampalan ini bergantung pada kualiti bahan yang digunakan.

Pentadbiran Lebuh Raya Persekutuan Amerika Syarikat (FHWA) menyediakan gambaran keseluruhan bagi amalan terbaik yang merangkumi beberapa teknik pembaikan, iaitu lempar-dan-golek, separa kekal, suntikan sembur, dan kedap pinggir. FHWA telah mencadangkan bahawa teknik tampalan yang terbaik adalah melalui prosedur suntikan sembur, diikuti dengan lempar-dan-golek, separa kekal, dan kedap pinggir. Suntikan semburan merupakan kaedah yang paling efektif untuk pembaikan kerosakan turapan yang kecil. Namun begitu, kaedah ini agak kurang popular di Malaysia. Hal ini mungkin kerana melibatkan pembelian peralatan yang khusus dan agak mahal berbanding dengan kaedah pembaikan yang lain. Sebagai contohnya, kaedah separa kekal hanya memerlukan mesin pemadatan bergetar untuk memadatkan bahan campuran.

Seterusnya, terdapat beberapa langkah yang boleh dipraktikkan untuk mengelakkan berlakunya jalan berlubang pada permukaan turapan. Lazimnya, turapan yang berisiko ialah jalan tempatan yang mempunyai standard struktur lebih rendah dan lebih banyak faktor merumitkan seperti utiliti bawah tanah berbanding dengan jalan utama. Pemantauan keadaan turapan perlu dilaksanakan agar tindakan pencegahan awal dapat dilakukan. Tinjauan berkala boleh menangani kerosakan turapan yang mengurangkan kekuatan lapisan asfalt dan membolehkan air menyerap ke dalam turapan.

Selain itu, struktur saliran termasuklah perparitan dan pembetung hujan diperlukan untuk menyingkirkan air daripada turapan. Langkah untuk mengelakkan faktor risiko lain melalui pembinaan termasuklah tapak dan subtapak yang disalir dengan baik bagi mengelakkan tindakan air dan menggalakkan pengeringan struktur tanah. Permukaan turapan mesti mempunyai kecerunan atau sudut yang mencukupi untuk menggalakkan pengaliran air ke sisi. Kawalan retak yang baik dapat mencegah penyusupan air ke dalam struktur tanah turapan.

Penyelenggaraan cegahan menambah keutuhan struktur turapan dengan ketebalan dan keselanjaran kepada campuran yang mencegah penyusupan air serta menggalakkan pergerakan air menjauhi jalan raya. Proses pemotongan turapan untuk tujuan pemasangan utiliti perlu dilakukan dengan berhati-hati bagi mengelakkan kehilangan integriti struktur turapan dan kegagalan yang membenarkan penyusupan air. Tampalan yang dibuat juga perlu sama rata dengan aras asal supaya pemanduan yang selesa dapat dicapai.

Jabatan Kerja Raya (JKR) Malaysia dan pihak berkuasa tempatan seperti Dewan Bandaraya Kuala Lumpur (DBKL) juga telah mengambil langkah proaktif dengan menyediakan platform bagi kemudahan orang ramai untuk membuat aduan atau menyalurkan maklumat berkaitan dengan kerosakan jalan raya. “Zero Pothole”, “Aduan Potholes DBKL” dan “Aduan Potholes MBI” adalah antara kempen yang telah aktif dilaksanakan. Menurut pihak JKR, melalui kempen ini, kerja penampalan jalan berlubang akan dilaksanakan dalam tempoh 24 jam daripada penemuan atau aduan kerosakan dan dalam tempoh tiga hari bagi pembaikan kekal seperti mana yang termaktub dalam kontrak Penyelenggaraan Jalan Persekutuan.

Namun begitu, kempen kesedaran seperti ini dilihat wajar diperluas kepada kempen “Zero Road Defects”. Hal ini kerana jalan berlubang merupakan satu daripada 17 jenis kerosakan jalan raya yang telah dikenal pasti. Orang ramai perlu segera melaporkan kerosakan kecil jalan untuk mengelakkan penularan kerosakan yang lebih besar lagi. Sebagai contohnya, retakan kecil di permukaan jalan perlu dilaporkan tanpa menunggu sehingga terbentuknya jalan berlubang agar penilaian yang sewajarnya dapat diambil oleh pihak berwajib.

Sementara itu, terdapat beberapa perkara penting yang perlu diambil perhatian oleh para pemandu ketika berhadapan dengan jalan berlubang. Pastikan memandu dengan berhati-hati apabila melalui jalan yang basah dan melihat setiap lopak air. Hal ini kerana jalan berlubang mungkin kelihatan seperti lopak, terutamanya selepas hujan lebat.

Pada waktu malam pula, daya penglihatan akan semakin berkurangan dan lampu hadapan kenderaan yang datang dari arah bertentangan akan mengurangkan keupayaan kita untuk mengenal pasti jalan berlubang dengan jelas. Tambahan pula, jika kawasan tersebut kurang pencahayaan, pasti akan mengurangkan lagi daya tumpuan. Pengurangan pencahayaan ini mungkin disebabkan oleh gangguan bekalan elektrik, tiada lampu jalan disediakan di kawasan tersebut atau kesan perbuatan jenayah (vandalisme). Pemandu juga mungkin tidak dapat melihat dengan jelas keadaan permukaan jalan yang jauh di luar kawasan kenderaan.

Pemandu juga perlu berwaspada apabila melalui kawasan yang mempunyai tanda amaran. Tanda amaran ini mungkin terdapat pada papan tanda lalu lintas yang menunjukkan adanya penyelenggaraan jalan di kawasan tersebut seperti tompok batuan kerikil di jalan raya sebagai penyelesaian pembaikan cepat untuk menutup jalan berlubang. Perlu diingatkan bahawa jika terdapat satu lubang, mungkin terdapat lebih banyak lagi jalan berlubang di sepanjang kawasan tersebut.

Walaupun pemandu mungkin tidak dapat mengelak daripada memandu di kawasan jalan berlubang, langkah pemanduan dengan berhati-hati dapat mengurangkan tahap kerosakan dan mengelakkan perlanggaran yang lebih teruk. Kurangkan kelajuan apabila memandu pada waktu malam, dalam jarak penglihatan yang terhad dan di jalan yang basah. Kekalkan jarak yang selamat dengan kenderaan di hadapan kerana kita tidak mengetahui cara pemandu di hadapan akan bertindak balas jika melihat jalan berlubang. Jika jarak yang selamat dapat dikekalkan, pemandu dapat menekan brek kereta dengan selamat dan mempunyai pandangan yang lebih baik tentang apa-apa yang berlaku di hadapannya. Pemandu juga perlu memerhatikan keadaan hujan dan air larian hujan. Lubang jalan yang besar boleh mengumpul air hujan dan menjadikan pemandu sukar untuk mengetahui sejauh mana sebenarnya saiz lubang tersebut.

Walaupun isu jalan berlubang ini kelihatan seperti “tak lapuk di hujan, tak lekang di panas”, namun begitu pastinya setiap masalah ada jalan penyelesaiannya. Oleh itu, semua pihak termasuklah pihak kerajaan, pemerintah dan orang ramai mesti memainkan peranan dengan sebaik-baiknya dalam menangani isu jalan berlubang. Rangkaian jalan raya yang baik mampu memacu negara ke arah ekonomi berpendapatan tinggi, memastikan pembangunan holistik dan mampan serta mengutamakan kesejahteraan rakyat.

Profesor Madya Ir. Dr. Nur Izzi Md Yusoff ialah pensyarah di Jabatan Kejuruteraan Awam, Universiti Kebangsaan Malaysia.

Profesor Ts. Dr. Mohd Rosli Hainin ialah Timbalan Naib Canselor (Akademik dan Antarabangsa), Universiti Malaysia Pahang.


Manfaatkan Medium Penyampaian Kesihatan Buah Pinggang – Raja Muda Perlis

Untuk mendapatkan maklumat terkini, ikuti kami melalui Telegram

Kangar – “Penyebaran maklumat berkaitan dengan kesihatan buah pinggang merupakan agenda penting. Medium penyampaian yang lebih berkesan perlu dimanfaatkan dengan sebaik mungkin. Hal ini demikian kerana penemuan kajian mendapati wujudnya jurang pengetahuan terhadap penjagaan buah pinggang yang amat ketara. Perkara ini diterjemahkan melalui tabiat pemakanan yang kurang sihat, kecergasan fizikal yang terabai dan ditambah lagi dengan situasi COVID-19 yang membataskan pergerakan dan faktor lain,” titah Raja Muda Perlis, Duli Yang Teramat Mulia (DYTM) Tuanku Syed Faizuddin Putra Jamalullail.

Demikian titah baginda selepas berkenan berangkat menghadiri kempen “Perlis Hebat: Rakyat Bermentaliti Kelas Pertama dalam Tindakan” yang dianjurkan oleh Majlis Agama Islam dan Adat Istiadat Melayu Perlis (MAIPs) dengan kerjasama Jabatan Kesihatan Negeri Perlis, Yayasan Tuanku Syed Putra (YTSP) Perlis dan Yayasan Tuanku Fauziah (YTF) bagi memperingati Hari Buah Pinggang Sedunia yang disambut pada 10 Mac setiap tahun untuk memberikan kesedaran kepada masyarakat akan pentingnya buah pinggang kepada manusia.

Sementara itu, program ini disekalikan dengan majlis penyerahan sumbangan MAIPs berjumlah RM11 600 kepada sebanyak 29 orang asnaf terpilih yang masing-masing menerima RM400 setiap seorang dalam kalangan anak kariah Masjid Al-Mustaqim, Seriab, Kangar untuk diagihkan oleh amilnya, Rosli Yob bersempena dengan program Hijrah Minda MAIPs Bilangan Ke-5 bagi tahun 2022 semalam.

Dalam program tersebut juga, Pengarah Jabatan Kesihatan Negeri, Dr. Sirajuddin Hashim menyatakan bahawa tema sambutan Hari Buah Pinggang Sedunia pada tahun ini ialah “Kesihatan Buah Pinggang untuk Semua: Merapatkan Jurang Pengetahuan untuk Penjagaan Buah Pinggang yang Lebih Baik”. Tema ini menekankan pentingnya pengetahuan penjagaan kesihatan buah pinggang dalam kalangan masyarakat agar buah pinggang sentiasa sihat dan dapat berfungsi dengan baik.

Menurut beliau, sebanyak 850 juta individu menghidap penyakit buah pinggang di seluruh dunia hingga kini. Penyakit buah pinggang yang kronik juga adalah penyebab kematian keenam paling pantas dengan 2.4 juta kematian setiap tahun di seluruh dunia.

Tambah beliau lagi, jumlah pesakit buah pinggang yang kronik di Malaysia turut meningkat dengan angka sebanyak 42 503 orang pada tahun 2017 dan berlaku peningkatan sebanyak 7000 orang pesakit baharu setiap tahun. Pesakit yang menunggu pemindahan organ pula hampir mencecah 20 000 orang.

Turut mengiringi baginda dalam program tersebut ialah Timbalan Yang Dipertua MAIPs, Dr. Haji Hazman Hassan dan Ketua Pegawai Eksekutif MAIPs, Tuan Haji Mohd Nazim Haji Mohd Noor.


Tingkatkan Usaha Melestarikan Sumber Air

Kuala Lumpur – Malaysia menerima hujan sebanyak 971 meter bilion padu setahun. Sebanyak 15 peratus daripada jumlah hujan itu ditakung untuk kegunaan empangan bagi penyaluran air. Hari Air sedunia disambut pada 22 Mac setiap tahun dan Malaysia telah menyambutnya sejak tahun 1993.

Menurut Ketua Setiausaha KASA, Yang berbahagia Datoâ€™ Seri Ir. Dr. Zaini Ujang dalam forum tersebut, isu yang kritikal bukan sahaja berkenaan ketidakcukupan air tetapi tentang penebatan banjir. Perubahan iklim merupakan suatu perkara yang serius pada peringkat global. Penggunaan sumber tenaga yang lestari amat digalakkan bagi mengatasi masalah perubahan iklim. Konservasi air adalah satu daripada amalan penggunaan air yang efisien untuk mengurangkan pembaziran. Konservasi air juga berkait rapat dengan perubahan iklim kerana proses penuaian air daripada alam sekitar memerlukan tenaga elektrik dan penebangan pokok untuk pembinaan kolam takungan air.

Masyarakat perlu memanfaatkan penggunaan air sepenuhnya tanpa pembaziran supaya tidak mengakibatkan kesan yang besar kepada alam sekitar. Minda manusia perlu berubah apabila bercakap tentang isu pengurusan air, termasuklah isu banjir. Masyarakat dinasihatkan agar tidak membuang sampah merata-rata, menjaga sumber air dengan sebaik-baiknya dan tidak membazirkan penggunaan air.

Sementara itu, Ketua Unit Hidrogeologi Jabatan Mineral dan Geosains (JMG), Puan Asminah Rajuli menekankan tentang sumber air bawah tanah. Menurut beliau, Malaysia sangat kaya dengan sumber air. Air bawah tanah merupakan pilihan yang terbaik sebagai sumber bekalan air sokongan kerana kurang terdedah pada pencemaran. Jumlah takungan air bawah tanah ialah 5000 bilion meter padu. Pihak JMG menyediakan National Groundwater Policy 2040 untuk menyasarkan penggunaan air bawah tanah hingga 30 peratus pada tahun 2040. Jabatan ini juga giat menjalankan projek pembangunan air bawah tanah negara di seluruh Malaysia.

Seterusnya, Pengurus River Care, Dr. Kalithasan Kailasam dari Global Environment Centre (GEC) berkongsi tentang aktiviti kelestarian sumber air. Selaku Pertubuhan Bukan Kerajaan yang aktif dalam aktiviti penjagaan sungai selama 23 tahun, beliau menyatakan bahawa pihak pemegang taruh seperti renjer sungai dan sahabat lembangan sungai telah bertindak secara proaktif apabila sesuatu isu air berlaku. GEC telah melatih dan memperkasa lebih 260 komuniti setempat untuk meningkatkan kesedaran mereka tentang kepentingan sungai.

Tambah beliau lagi, kini komuniti lebih prihatin akan isu kebersihan sungai, namun begitu terdapat beberapa isu berkaitan dengan pencemaran sungai masih berlaku. Masyarakat perlu tahu betapa pentingnya untuk memahami bahawa kitaran air adalah kompleks, meliputi longkang dan parit yang merupakan sebahagian daripada sistem sungai agar tindakan penjagaan sumber air bukanlah tertumpu pada sungai semata-mata.

Forum ini diakhiri dengan ahli panel menjawab persoalan yang diutarakan oleh para pelayar dan pengumuman nama pemenang bertuah yang memenangi naskhah buku air dan pembentungan di Malaysia.


Senjata Api sebagai Kawan atau Lawan?

Pembunuhan, rompakan, serangan dan keganasan melibatkan senjata api bukanlah sesuatu yang asing kepada dunia. Khususnya di negara barat, banyak kecederaan dan kematian berkaitan senjata api telah dilaporkan dalam kalangan rakyat tahun demi tahun. Hal ini mungkin disebabkan oleh kadar pemilikan senjata api yang tinggi di negara tersebut. Tambahan pula, undang-undang senjata api yang tidak ketat berbanding negara kita telah menyebabkan pembelian senjata api menjadi lebih mudah berbanding dengan negara lain.

Kebanyakan orang awam membeli senjata api atas alasan melindungi diri serta keluarga daripada anasir jahat. Namun begitu, senjata api tersebut bukan menjamin keselamatan, sebaliknya mengundang bahaya kepada pemilik dan juga orang lain, terutamanya ahli keluarga sendiri. Senjata maut tersebut boleh meragut nyawa sesiapa sahaja, termasuklah pemiliknya sendiri. Gun Deaths by Country 2021 melaporkan bahawa Brazil ialah negara tertinggi yang menunjukkan angka kematian yang disebabkan oleh senjata api, iaitu sebanyak 49 436 orang pada tahun 2019. Hal ini melibatkan semua kes kematian yang berkaitan dengan senjata api seperti pembunuhan, bunuh diri menggunakan senjata api dan tembakan tanpa sengaja.

Negara kedua tertinggi ialah Amerika Syarikat yang melibatkan sebanyak 37 038 kematian akibat senjata api. Keganasan senjata api di Amerika Latin adalah disebabkan oleh kewujudan kumpulan pengganas dan kegiatan pengedaran dadah yang berleluasa. Antara faktor yang mencetuskan peningkatan ini ialah ketandusan ekonomi, ketidakstabilan tempat kediaman, kehancuran sistem kekeluargaan, ketidakhadiran ke sekolah dan pengambilan alkohol yang tidak terkawal.

Walau bagaimanapun, keadaan ini jauh berbeza di Malaysia. Ramai mengetahui bahawa undang-undang senjata api di Malaysia, iaitu Akta Senjata 1960 (Akta 206) merupakan undang-undang yang sangat ketat. Maka, pemilikan senjata api bukanlah semudah yang disangka. Proses mendapatkan lesen untuk memiliki senjata api secara sah adalah rumit melainkan seseorang itu merupakan penguat kuasa undang-undang seperti anggota Polis Diraja Malaysia, Pegawai Kastam dan penguat kuasa Agensi Penguatkuasaan Maritim Malaysia. Justeru itu, pemilikan senjata api di Malaysia adalah jauh lebih rendah dan penggunaan senjata api dalam perlakuan jenayah tidak sebegitu lazim seperti di Amerika Latin.

Orang awam dewasa di Malaysia boleh memohon untuk mendapatkan lesen pemilikan senjata api dan perlulah mengisi borang di Ibu Pejabat Polis Daerah (IPPD) yang berdekatan dengan tempat tinggal pemohon. Permohonan ini diluluskan oleh Ketua Polis Negeri sekiranya pemohon mempunyai sebab yang kukuh untuk memiliki, membawa senjata api tersebut dan tidak membahayakan keselamatan orang awam yang lain. Antara tiga sebab utama pemohon memohon lesen pemilikan senjata api adalah untuk pencegahan haiwan perosak tanaman yang boleh mengganggu proses tanaman pertanian, menjaga keselamatan diri sendiri dan harta benda serta untuk bersukan. Sekiranya pemohon dibenarkan untuk mempunyai lesen pemilikan senjata api, pemohon perlu memastikan senjata api tersebut disimpan di tempat yang selamat. Hal ini untuk mengelakkan supaya senjata api tersebut tidak dijumpai oleh ahli keluarga atau rakan-rakan dan tidak disalahgunakan untuk perkara yang boleh melanggar undang-undang di Malaysia.

Sungguhpun undang-undang senjata api di Malaysia sangat ketat, masih terdapat kes tembakan yang dilaporkan. Terdapat lebih daripada 10 kes tembakan telah dilaporkan pada tahun 2016. Memandangkan kematian berkaitan senjata api tidak begitu meluas di Malaysia, sebarang berita mengenai kes tembakan yang berlaku mampu mencetuskan panik dan ketakutan dalam kalangan rakyat Malaysia.

Peningkatan kes tembakan di Malaysia menunjukkan bahawa keganasan senjata api di Malaysia berada pada tahap yang terkawal tetapi perlu diberikan perhatian. Sejumlah 204 kes kematian berkaitan senjata api telah dilaporkan di Lembah Klang sejak tahun 2006 hingga tahun 2016. Dalam tempoh tersebut, hanya empat kematian direkodkan pada tahun 2007, namun bilangan tersebut meningkat kepada 43 orang pada tahun 2009. Menurut kajian, kebanyakan mangsa yang terbunuh dalam kes tembakan ialah lelaki. Sifat semula jadi lelaki yang agresif mungkin mendorong mereka untuk terlibat dalam pertelingkahan seterusnya membawa kepada kematian. Yang menariknya, golongan dalam peringkat umur antara 30 tahun hingga 34 tahun yang lebih ramai terbunuh berbanding dengan peringkat umur yang lain. Golongan ini lebih banyak berada di luar rumah atas faktor bekerja dan sebagainya yang mungkin mendedahkan mereka kepada keganasan yang berlaku di luar sana.

Berdasarkan kajian yang dilakukan di Lembah Klang, warganegara Malaysia lebih ramai terbunuh akibat senjata api berbanding dengan bukan warganegara. Dalam pada itu, kaum India direkodkan sebagai paling ramai menjadi sasaran. Selain itu, kes kematian berkaitan senjata api di Malaysia hampir kesemuanya melibatkan pembunuhan dan berlaku pada lewat malam, iaitu antara pukul 12.00 tengah malam hingga 5.59 pagi. Lambakan kes bunuh melibatkan senjata api ini disebabkan oleh pemilikan senjata api secara haram yang berkemungkinan besar diperolehi melalui pasaran gelap. Pada kebiasaannya, penjenayah lebih gemar melakukan jenayah pada waktu malam kerana kegelapan malam memberi kelebihan kepada mereka untuk menghilangkan diri tanpa disedari selepas melakukan sesuatu jenayah. Di samping itu, kebanyakan penembak memilih untuk menjadikan bahagian kepala mangsa sebagai sasaran kerana kecederaan pada bahagian tersebut mampu membunuh mangsa mereka dengan pantas.

Walaupun orang ramai di Malaysia tidak sering tercedera atau terbunuh akibat senjata api, keganasan senjata api di Malaysia tidak seharusnya dipandang ringan. Tambahan pula, peningkatan kes tembakan di seluruh negara tidak sepatutnya diabaikan. Sebaliknya, isu keganasan senjata api dan kematian melibatkan senjata api ini perlu diberi perhatian yang lebih dan diselesaikan dengan lebih berkesan. Mudah-mudahan, kerajaan dan pihak berkuasa dapat mengatur strategi dan merangka penyelesaian yang lebih baik untuk mengatasi masalah ini. Sebagai contohnya, pihak berkuasa seperti polis boleh memperketatkan pengawasan di sempadan negara bagi mengelakkan penyeludupan dan pembelian senjata api dari negara jiran menjadi lebih berleluasa.

Sebagai kesimpulannya, senjata api mampu menjadi kawan dan juga lawan bergantung kepada keadaan. Sekiranya seseorang itu mempunyai pengetahuan yang baik dalam mengendalikan senjata api dan mengambil langkah keselamatan yang sepatutnya, senjata tersebut mungkin dapat menyelamatkan nyawa. Namun, seandainya senjata api digunakan secara salah, senjata tersebut boleh bertukar menjadi lawan dan mampu meragut nyawa dengan sekelip mata.


Impak Perubahan Iklim: Menangani Bencana Banjir

Untuk mendapatkan maklumat terkini, ikuti kami melalui Telegram

Perubahan iklim merupakan fenomena global yang berlaku secara ketara dalam tiga dekad yang lalu. Fenomena ini merujuk perubahan besar yang berlaku terhadap suhu, hujan, salji atau corak angin yang terjadi sejak dahulu lagi. Perubahan iklim berlaku disebabkan oleh dua faktor utama, iaitu faktor semula jadi dan tindakan manusia itu sendiri. Banyak kajian oleh saintis yang memberi amaran bahawa kesan perubahan iklim kini semakin buruk sekali gus mengundang bencana banjir yang lebih kerap, malah pada abad ke-21 ini kita sudah menyaksikan pelbagai bencana banjir yang berlaku di Malaysia dan negara lain.

Perubahan iklim mengakibatkan kesan pemanasan global, iaitu kenaikan suhu yang turut menyumbang kepada berlakunya taufan yang lebih kuat dan hujan lebat luar biasa. Situasi ini menyebabkan bencana banjir menjadi lebih serius dan berlaku di luar jangkaan. Suhu yang lebih panas akan menyebabkan lebih banyak air tersejat daripada daratan dan lautan, seterusnya mengubah corak hujan. Dianggarkan bahawa atmosfera mengekalkan tujuh peratus lebih banyak kelembapan untuk setiap kenaikan satu darjah.

Memandangkan lebih banyak kelembapan di atmosfera, hujan menjadi lebih lebat, dan seterusnya membawa kepada bencana banjir. Perubahan suhu juga mempengaruhi sistem cuaca monsun yang mengawal taburan hujan. Hal ini bermakna taburan hujan semakin sukar diramalkan dan mungkin akan hadir dalam jumlah yang besar sehingga menyebabkan bencana banjir di suatu kawasan. Lazimnya, hujan lebat dibawa oleh angin monsun timur laut yang merupakan faktor semula jadi utama sekali gus menyebabkan berlakunya bencana banjir.

Terdapat dua perkara utama akibat kesan perubahan iklim yang membawa kepada kejadian banjir yang lebih ekstrem sama ada banjir daratan dari segi peningkatan jumlah dan intensiti serta kekerapan hujan dan banjir pantai yang diakibatkan oleh kenaikan aras laut yang turut menyebabkan penerobosan air masin ke daratan. Pertembungan dua senario tersebut memungkinkan kejadian bencana banjir yang lebih buruk. Para saintis menjangkakan keadaan banjir yang ekstrem tersebut akan “semakin memburuk” dalam tempoh 20 tahun akan datang. Bencana banjir yang berlaku di beberapa buah negeri baru-baru ini menunjukkan bahawa Malaysia telah memasuki fasa perubahan iklim yang semakin membimbangkan dan memerlukan tindakan segera daripada semua pihak.

Jika jangkaan saintis iklim ini tepat, Malaysia berkemungkinan akan mengalami hujan yang lebih lebat dan kejadian banjir akan lebih banyak berlaku pada masa akan datang. Lembah Klang yang terletak di kawasan lembangan di barat daya Semenanjung Malaysia yang jarang-jarang dilanda bencana banjir besar turut tidak terkecuali daripada menerima tempiasnya. Sekalipun saintis iklim dan pakar tempatan telah menjangkakan lebih banyak hujan dan kejadian banjir akan berlaku di rantau ini pada masa hadapan, termasuklah di kawasan yang lazimnya tidak banjir, persoalannya ialah adakah kita sudah bersedia untuk menanganinya? Bencana banjir yang berlaku baru-baru ini, terutamanya di Selangor, Kelantan dan Lembah Klang menunjukkan Malaysia belum bersedia secara keseluruhan untuk menghadapi bencara banjir dan impak perubahan iklim yang melanda.

Wujud masalah sistemik di sini, yakni bermula daripada perubahan sistem semula jadi disebabkan oleh perbuatan manusia seperti penebangan hutan yang menyebabkan banjir lebih buruk serta memberikan kesan terhadap kitaran hidrologi. Selain itu, perubahan iklim menyebabkan cuaca lebih ekstrem hingga sistem manusia seperti pembangunan bandar tidak lestari tanpa pengurusan lembangan sungai dan saliran yang baik serta ketiadaan penyelarasan dan pengurusan bencana yang berkesan.

Jumlah taburan hujan yang turun adalah dua kali ganda berbanding dengan purata jumlah taburan hujan sebulan, yakni puratanya melebihi 300 milimeter sehari. Keadaan ini diburukkan lagi dengan kehadiran air pasang besar, kawasan rendah, air sungai penuh, dan daratan terlebih tepu. Hujan yang luar biasa itu menyebabkan tebing sungai melimpah dan sistem perparitan sedia ada tidak dapat menampungnya.

Oleh itu, sebarang langkah tebatan banjir seperti projek kolam tadahan air pada masa akan datang perlu berkemampuan untuk menampung sebanyak 300 milimeter hingga 400 milimeter air pada bila-bila masa sahaja. Bagi membantu mengurangkan kejadian banjir pada masa hadapan, pihak kerajaan tidak boleh lagi menangguhkan projek lencongan sungai dan saliran. Begitu juga dengan zon penampan sepanjang pesisir sungai sangat diperlukan untuk menghindari proses hakisan tebing dan kemusnahan penempatan penduduk. Berbelanja untuk mencegah akan mengelakkan rakyat daripada menanggung beban yang lebih besar akibat pembiayaan pemulihan. Kerajaan negeri dan persekutuan harus menambah baik tindak balas dan pengurusan bencana masing-masing.

Laporan Pengurangan Risiko Bencana dan Pusat Kesiapsiagaan Bencana Asia pada Tahun 2020 yang dikeluarkan oleh Pejabat PBB bagi mengurangkan risiko bencana di Malaysia, menyifatkan sistem pengurusan bencana negara yang secara berpusat atau dari atas ke bawah itu sebagai tidak cekap dan ketinggalan zaman. Tidak dapat dinafikan ketiadaan fleksibiliti dalam sistem pengurusan bencana dari atas ke bawah menjadikan sistem itu tidak boleh digunakan apabila berhadapan dengan cabaran abad ke-21. Hal ini menunjukkan bahawa maklumat dari bawah ke atas memainkan peranan penting dengan revolusi media sosial dan kesedaran dalam kalangan masyarakat akan memberikan impak terhadap reputasi dan nama baik kerajaan.

Masyarakat harus berpandukan model perubahan iklim tahun 2021 yang tidak boleh diduga. Hal ini kerana kita berkemungkinan berhadapan dengan banjir yang boleh berlaku di mana-mana sahaja dan pada bila-bila masa. Oleh yang demikian, keperluan mengutamakan penyesuaian perubahan iklim dan pengurangan risiko bencana dengan menjadikannya sebagai agenda arus perdana dalam perancangan pembangunan perlu dititikberatkan.

Ramai sarjana sudah mula menyeru dunia untuk melakukan perubahan dalam perancangan bandar bagi menangani perubahan iklim yang menjejaskan kelestarian bandar dengan memperketatkan syarat pembangunan dan memperkukuhkan perundangan, selain melarang pembangunan di kawasan dataran banjir. Namun begitu, jika ada keperluan untuk dibangunkan, syarat yang ditetapkan harus mengambil kira kesan perubahan iklim seperti jumlah taburan hujan yang lebih tinggi dan kejadian cuaca melampau.

Bencana banjir di beberapa buah negeri baru-baru ini menunjukkan jangkaan manusia yang mengatakan banjir besar akan berlaku setiap 100 tahun perlu disangkal. Hal ini kerana dengan perubahan iklim yang berlaku dan keadaan bumi yang semakin menua telah merunsingkan pakar cuaca untuk meramal bila dan di mana bencana banjir besar itu akan berlaku walaupun kini pelbagai teknologi telah dibangunkan. Kini, perkara yang paling penting adalah dengan mengurangkan impak perubahan iklim dan memantapkan kesiapsiagaan dalam menghadapinya.

Malaysia adalah antara negara yang menandatangani Rangka Kerja Sendai untuk Pengurangan Risiko Bencana 2015–2030. Hal ini menunjukkan bahawa kerajaan memberikan komitmen untuk mengurangkan risiko bencana, kelemahan dan kos kerugian bencana ke arah menjadi sebuah negara yang lebih selamat dan berdaya tahan. Oleh itu, semua pihak perlu berganding bahu untuk mengurangkan risiko bencana. Pendidikan berkaitan dengan langkah pengurangan perubahan iklim dan kesiapsiagaan rakyat dalam menghadapi banjir perlu diperhebat dengan mendapatkan kerjasama daripada pelbagai pihak seperti agensi kerajaan, badan bukan kerajaan, universiti awam dan swasta, syarikat swasta, dan orang awam.

Orang awam merupakan golongan majoriti dan seharusnya memainkan peranan masing-masing serta tidak mengharapkan pihak kerajaan semata-mata untuk mengubah segalanya. Hal ini bermula dengan tindak-tanduk manusia itu sendiri dalam penjagaan alam sekitar seperti tidak membuang sampah ke dalam sungai, tidak melakukan aktiviti pembakaran terbuka, mengurangkan penggunaan kenderaan persendirian, dan lain-lain. Memperkukuh dan mengaplikasikan sepenuhnya Pelan Pengurusan Bencana dalam kalangan komuniti juga merupakan agenda yang sangat penting bagi mengurangkan kesan bencana terhadap kawasan penempatan, harta benda dan nyawa penduduk melalui penyelarasan terhadap bentuk bencana di kawasan berkenaan.

Kini, dunia tidak mempunyai masa yang banyak untuk memastikan perubahan iklim tidak berlaku secara drastik. Menurut laporan daripada Bank Pembangunan Asia, pemodelan menggunakan pelbagai senario kesan gas rumah hijau telah menunjukkan bahawa jumlah penduduk yang semakin banyak akan terdedah kepada banjir pada masa hadapan. Tambahan pula, sebanyak 70 000 orang akan terjejas akibat banjir di Malaysia pada tahun 2030 sekali gus menyebabkan kerosakan meningkat sebanyak RM7.53 bilion. Secara puratanya, sebanyak 175 502 orang diunjurkan akan terdedah kepada banjir melampau pada tahun 2035 hingga tahun 2044.


Sambutan Minggu Kesedaran Garam Sedunia 2022

Putrajaya – Dianggarkan kira-kira 11 juta kematian di seluruh dunia dikaitkan dengan diet yang tidak sihat dan tiga juta daripadanya berpunca daripada pengambilan garam yang tinggi. Pengambilan garam yang berlebihan akan meningkatkan tekanan darah, dan seterusnya meningkatkan risiko penyakit kardiovaskular, strok, kanser, dan penyakit buah pinggang yang merupakan antara punca utama kematian penyakit tidak berjangkit di seluruh dunia.

Pada tahun ini, sambutan Minggu Kesedaran Garam Sedunia di negara ini diadakan pada 14 Mac 2022 hingga 20 Mac 2022 yang bertemakan “Tak Masin Tu Ok!”. Antara kumpulan sasaran utama pihak Kementerian Kesihatan Malaysia (KKM) adalah dalam kalangan pekerja industri makanan dengan memberikan pendidikan dan kerjasama berterusan bagi memastikan mereka komited dalam melakukan reformulasi produk makanan dan minuman agar kandungan garam dapat dikurangkan. Pihak industri makanan juga diingatkan untuk mematuhi Akta Makanan 1983 yang mewajibkan pelabelan kandungan garam pada produk makanan dan minuman.

Majlis Pelancaran Minggu Kesedaran Garam Sedunia 2022 peringkat kebangsaan telah diadakan pada 17 Mac 2022 pada pukul 10.00 pagi dan disiarkan secara langsung melalui Facebook rasmi KKM. Majlis yang diadakan secara maya tersebut telah dirasmikan oleh Timbalan Menteri Kesihatan I, Yang Berhormat Dato’ Dr. Haji Noor Azmi Ghazali.

Sementara itu, dalam majlis tersebut juga diadakan sebuah webinar bagi berkongsi maklumat berkaitan dengan garam kepada para penonton. Antara perkongsian ilmu yang disampaikan oleh Pakar Perunding Perubatan Kesihatan Awam, Bahagian Kawalan Penyakit, Dr. Rosnah Ramly adalah berkaitan dengan garam dan impaknya kepada kesihatan. Selain itu, Pegawai Dietetik, Bahagian Sains Kesihatan Bersekutu, Puan Viola Michael juga memberikan penerangan tentang cabaran pengawalan garam dalam diet.

Dalam majlis tersebut juga turut diadakan forum yang bertajuk “Tak Masin Itu Ok!” yang menampilkan tiga orang panel, iaitu Pensyarah Pusat Kajian Penuaan Sihat dan Kesejahteraan (H-Care), Universiti Kebangsaan Malaysia, Profesor Madya Dr. Hasnah Haron, Ketua Penolong Pengarah, Bahagian Keselamatan Kualiti Makanan, Puan Norlida Zulkafly dan Juara Hero Oven 2016, Cef Naem Ramli. Sementara itu, Ketua Penolong Pengarah Kanan (Dietetik), Bahagian Kawalan Penyakit, Dr. Hamdan Mohamad bertindak selaku moderator forum tersebut.

Majlis yang berlangsung selama lebih kurang dua jam setengah itu turut dimeriahkan dengan tayangan video dan gimik pelancaran sambutan. Diharapkan melalui webinar yang diadakan bersempena dengan pelancaran Minggu Kesedaran Garam Sedunia 2022 membolehkan masyarakat Malaysia semakin peka dengan pengambilan garam dalam diet harian masing-masing.


Kepelbagaian Dialek Perak yang Menarik

Untuk mendapatkan maklumat terkini, ikuti kami melalui Telegram

Kuala Lumpur −Perak merupakan antara negeri yang banyak bersempadan dengan negeri-negeri yang lain. Contohnya, Hulu Perak bersempadan dengan Thailand di bahagian atas negerinya dan di sebelah kanannya pula ialah negeri Kelantan. Pada asalnya, Perak mempunyai sembilan buah daerah tetapi kini sudah menjadi 12 daerah, iaitu Kinta Utara dan Kinta Selatan. Begitu juga daerah Batang Padang sudah ada daerah Mualim dan daerah Hilir Perak sudah ada daerah Bagan Datuk.

Penduduknya bercakap menggunakan pelbagai dialek yang terbahagi kepada lima jenis, iaitu dialek Utara, Patani, Lembah Sungai Perak, Pulau Bali di Indonesia dan Selatan Semenanjung. Namun begitu, bukan keseluruhan penduduk di Perak menggunakan dialek Perak, sebaliknya merupakan dialek yang terdapat di negeri itu. Asal usul dialek negeri Perak termasuklah daripada penduduk yang bersempadan di bahagian utara, iaitu Kerian, Larut Matang, Bagan Serai, Taiping dan Parit Buntar. Pantai Remis terarah pada dialek Kedah. Begitu juga faktor penghijrahan yang antaranya berlaku melalui laut, iaitu dari Sumatera Indonesia atau dari Kalimantan Indonesia dan Banjarmasin yang berhijrah ke Kerian.

Antara asimilasi bahasa yang berlaku termasuklah dalam dialek Perak yang menerima, mencantumkan, menggabungkan dialek dari Jawa, Indonesia. Antara contohnya termasuklah perkataan jajan yang bermaksud kudap. Sumber perkataan itu dikatakan berasal dari Indonesia. Bahasa itu bersifat terbuka dan adanya faktor penerimaan daripada luar. Jika tidak, bahasa itu akan lenyap.

“Semoga kita sama-sama berperanan menjaga warisan bangsa kerana hilang satu warisan, maka kita akan sangat rugi. Kedudukan warisan bangsa kita kian hilang disebabkan oleh faktor kecanggihan teknologi. Orang yang hebat bukan sahaja kerana ilmu, bahkan boleh bercakap dalam pelbagai bahasa dan dalam pelbagai dialek. Seelok-eloknya generasi muda pada hari ini dapat menonton, merakam dan menyimpan koleksi dialek ini kerana pada suatu masa nanti kita akan amat memerlukannya.“

Demikianlah antara penerangan yang diberikan oleh Cikgu Mudzaffar Shah, ketika berbicara tentang kepelbagaian dialek Perak sewaktu menjadi tetamu undangan dalam Rancangan Dialek Kita: Kepelbagaian Dialek Perak menerusi Studio Siaran Langsung Media Sosial DBP sebentar tadi.


Isu Bahasa Melayu dan Bahasa Indonesia sebagai Bahasa ASEAN

Apabila Perdana Menteri Malaysia mencadangkan bahasa Melayu sebagai bahasa rasmi kedua ASEAN, beliau tidak bercakap tentang bahasa Melayu yang berkaitan dengan negara tertentu. Konsep bahasa Melayu luas, iaitu bahasa yang tersebar di wilayah yang dikenal sebagai Alam Melayu atau Kepulauan Melayu (Malay Archipelago). Fakta itu terakam dalam sejarah yang tidak mungkin dapat dinafikan oleh sesiapa.

Dalam konteks semasa, bahasa Melayu di Asia Tenggara diwakili oleh dialek besar yang dikenal sebagai bahasa Indonesia, bahasa Melayu di Malaysia, bahasa Melayu di Singapura, bahasa Melayu di Brunei Darussalam, bahasa Melayu di Thailand (khasnya bahagian selatan), bahasa Melayu di Kampuchea, bahasa Melayu di Laos, bahasa Melayu di Vietnam, bahasa Melayu di Filipina dan bahasa Melayu di Myanmar.

Dalam persuratan di Indonesia sebelum merdeka, yang ada ialah “bahasa Melajoe“ (bahasa Melayu dalam ejaan pengaruh Belanda). Hanya sesudah Sumpah Pemuda pada 28 Oktober 1928, baru digunakan nama bahasa Indonesia dalam pernyataan jati diri tiga serangkai, iaitu “Bertanah air yang satu, negara Indonesia; berbangsa yang satu bangsa Indonesia; dan berbahasa yang satu bahasa Indonesia“. Ketika pemuka negara itu, seperti Sukarno memilih bahasa nasional bagi negara itu, bahasa yang dipilih ialah bahasa Melayu.

Saya yakin bahawa atas pemahaman itulah Presiden Indonesia menyambut baik cadangan Perdana Menteri Malaysia itu. Perbedaan yang wujud antara bahasa Melayu di Indonesia yang diisytiharkan namanya “bahasa Indonesia“ dengan bahasa Melayu di Malaysia dan negara lain tidak patut menjadi penghalang atau dijadikan isu. Perbincangan dari hati ke hati perlu diadakan agar difahami bahawa bahasa Melayu yang dicadangkan sebagai bahasa rasmi kedua ASEAN ialah bahasa Melayu supra atau bahasa Melayu mahawangsa yang meliputi Alam Melayu (Malay Archipelago).

Jangan jadikan kelainan nama dan perbedaan yang wujud dalam hal tertentu sebagai isu untuk mematikan cita-cita mengangkat bahasa serantau sebagai bahasa rasmi pakatan serantau ASEAN. Jangan juga dijadikan cita-cita itu sebagai persaingan atau perlumbaan antara negara yang pasti tidak menguntungkan mana-mana pihak. Yang penting ialah semangat persatuan untuk menggunakan bahasa Melayu dengan konsep yang luas bagi pakatan serantau ASEAN. Dalam Majlis Antarabangsa Bahasa Melayu (MABM) yang diterajui oleh tiga buah negara penggerak, iaitu Malaysia, Indonesia dan Brunei Darussalam, istilah bahasa Melayu-Indonesia pernah digunakan. Demikian juga dalam Majlis Bahasa Brunei Darussalam-Indonesia-Malaysia (MABBIM).


UUM Teroka Potensi Azolla

Isu kenaikan harga makanan ternakan atau dedak untuk ayam dan lembu mendatangkan beban yang besar terhadap golongan penternak, terutamanya komuniti kampung yang terlibat dalam industri penternakan.

Keadaan ini telah mendorong Ketua Pusat Kajian Food Security, Innovation dan Development (FInDER), Pusat Pengajian Pengurusan Teknologi dan Logistik, Universiti Utara Malaysia (UUM), Profesor Madya Dr. Risyawati Mohamed Ismail melakukan penyelidikan terhadap Azolla sebagai alternatif baharu makanan ternakan bagi membantu meringankan kos penternak setempat.

Menurutnya, Azolla merupakan sejenis tumbuhan hijau yang tumbuh secara bersimbiosis dengan sejenis cyanobacterium (alga biru-hijau), iaitu anabaena. Azollla tumbuh dengan banyak di dalam kolam air dan padi di kebanyakan negara di Asia.

“Terdapat pelbagai spesies Azolla yang setiap satunya mempunyai potensi yang besar untuk dikomersialkan dalam bidang makanan dan kosmetik. Negara luar seperti India, Indonesia dan Filipina pula banyak menggunakan Azolla sebagai makanan ternakan,” kata Profesor Madya Dr. Risyawati Mohamed Ismail.

Di Malaysia, usaha yang sama telah dilakukan, namun kegunaan Azolla belum mencapai tahap yang optimal dan signifikan untuk menampung keperluan industri ternakan tempatan.

Beliau menjelaskan bahawa Azolla mempunyai kandungan protein yang tinggi, iaitu sebanyak 20 peratus hingga 30 peratus dan kandungan asid amino seperti lisin. Hal ini menjadikan tumbuhan ini sebagai sumber makanan yang amat sesuai untuk ternakan dan inisiatif yang lebih agresif perlu diambil bagi meneroka potensinya.

Mengambil kira faktor tersebut, beliau telah melakukan penyelidikan mendalam terhadap beberapa jenis water fern seperti Azolla untuk menerokai kegunaan genus ini dari pelbagai segi.

Menurutnya lagi, satu daripada tujuan utama penyelidikan dalam bidang tumbuhan ini dilakukan adalah untuk menerokai potensinya dalam bidang makanan manusia, makanan ternakan dan kosmetik.

“Potensi tumbuhan dan alga selain Azolla juga sedang dikaji dan akan terus diterokai, terutamanya bagi menyokong kesinambungan usaha bagi mendokong rangkaian bekalan makanan yang lebih kuat dan stabil,” tambah ahli mikrobiologi ini.

Keselamatan makanan merupakan satu daripada agenda besar negara yang perlu kita sokong. UUM sendiri mempunyai kepakaran dan sokongan yang cukup untuk menyumbang ke arah pemantapan aktiviti ekonomi dalam kalangan komuniti tempatan, terutamanya golongan B40 yang berkecimpung dalam industri penternakan.

“Setakat ini, hasil daripada penyelidikan mendapati Azolla sangat sesuai dijadikan makanan ternakan, terutamanya untuk arnab dan ayam. Saya masih meneruskan usaha untuk melihat potensi Azolla untuk makanan ternakan lain, antaranya ialah Azolla pinnata,” katanya.

Mengulas lanjut, beliau berkata, penyelidikan itu bermula dengan dorongan ingin membantu penternak daripada golongan B40 dan menerima geran sokongan dari UUM.

Menurutnya lagi, penglibatan FInDER dalam projek penternakan ayam dalam kalangan komuniti masyarakat kampung di Kedah sejak tahun 2020 telah membuka mata penyelidik berkaitan isu makanan ternakan.

Buat masa ini, saya telah menghasilkan beberapa variasi makanan ternakan untuk arnab dan ayam yang telah mencapai fasa pre-komersialisasi. Selain itu, terdapat pelbagai cabaran yang dihadapi untuk memastikan pertumbuhan Azolla cukup untuk menampung keperluan penyelidikan dan seterusnya keperluan kegunaan secara komersil.

Beliau menyatakan bahawa kerjasama dan sokongan daripada anak syarikat UUM sendiri akan dijadikan sebagai platfom bagi memastikan produk itu berjaya dikomersialkan dan mencapai komuniti sasaran.


33 Bandar Sasaran Inisiatif Pelan Induk Bandar Rendah Karbon

Untuk mendapatkan maklumat terkini, ikuti kami melalui Telegram

Kuala Lumpur – Majlis Anugerah Bandar Rendah Karbon 2021 anjuran Malaysian Green Technology and Climate Change Corporation (MGTC), iaitu agensi di bawah Kementerian Alam Sekitar dan Air (KASA) telah diadakan di Hotel EQ, Equatorial Plaza, Kuala Lumpur dan dirasmikan oleh Menteri Kementerian Alam Sekitar dan Air (KASA), Yang Berhormat Dato’ Sri Tuan Ibrahim Tuan Man, semalam.

Majlis yang diadakan saban tahun ini adalah untuk mengiktiraf dan meraikan pihak berkuasa tempatan, badan kerajaan dan organisasi swasta yang berjaya mengurangkan kadar pelepasan gas rumah kaca (GHG) menerusi program Cabaran Bandar Rendah Karbon 2030 atau Low Carbon Cities 2030 Challenge (LCC2030C).

Sebanyak 13 zon rendah karbon dan 30 rakan kongsi rendah karbon telah menerima pengiktirafan “Berlian”, manakala 22 penyertaan telah diberikan “Pensijilan Sementara” atas usaha pembangunan data penanda aras dan pelan tindakan rendah karbon dalam kawasan zon dan rakan kongsi rendah karbon.

Menurut Menteri KASA, beliau percaya transformasi ke arah bandar rendah karbon akan menyumbang kepada pengurangan impak perubahan iklim secara signifikan, terutamanya di Malaysia. Beliau juga berharap 33 bandar yang terpilih di bawah inisiatif Pelan Induk Bandar Rendah Karbon akan menyediakan inventori dan pelan tindakan pengurangan kadar GHG seawal tahun 2030 dengan jumlah pengurangan sebanyak 33 peratus berdasarkan penanda aras.

Turut hadir dalam majlis tersebut ialah Ketua Pegawai Eksekutif MGTC, Tuan Shamsul Bahar Mohd Nor dan Timbalan Ketua Setiausaha KASA, Puan Nor Afifah Abdul Razak.


Memorandum Persefahaman Dimeterai Tingkat Mekanisme Hebahan Cuaca

Petaling Jaya – Dalam usaha kerajaan untuk meluaskan capaian maklumat, meningkatkan kefahaman terhadap cuaca dan impak geofizik serta meningkatkan tahap kesiapsiagaan rakyat dan negara, sebuah majlis pemeteraian Memorandum Persefahaman (MoU) telah diadakan pada hari ini. MoU tersebut merupakan titik permulaan kerjasama antara kerajaan Malaysia yang diwakili oleh Jabatan Meteorologi Malaysia (METMalaysia) dan Smart Digital International Sdn. Bhd. (Sirius TV).

Bertempat di Ibu Pejabat METMalaysia, MoU tersebut telah ditandatangani oleh Ketua Pengarah METMalaysia, Encik Muhammad Helmi Abdullah serta Presiden dan Ketua Pegawai Eksekutif Kumpulan Sirius TV, Tuan Haji Khairuddin Abd Rahman yang disaksikan oleh Menteri Kementerian Alam Sekitar dan Air (KASA), Yang Berhormat Datoâ€™ Sri Tuan Ibrahim Tuan Man, Timbalan Ketua Setiausaha (Alam Sekitar) KASA, Puan Noor Afifah Abdul Razak, para pegawai KASA, METMalaysia, dan wakil daripada kumpulan Sirius TV.

Sirius TV merupakan sebuah syarikat televisyen satelit berbayar yang memiliki lebih daripada 30 saluran dan satu daripadanya ialah saluran berita khas yang dinamakan sebagai Sirius Media. Selain menyiarkan laporan berita, Sirius Media juga akan memberikan perkhidmatan laporan ramalan cuaca setiap hari kepada rakyat Malaysia.

Kerjasama antara kedua-dua pihak diharapkan mampu meningkatkan keluasan mekanisme hebahan melalui media elektronik kepada rakyat. Di samping itu, kedua-pihak juga dicadangkan agar menghasilkan pelbagai bahan kesedaran berkaitan dengan cuaca, gempa bumi dan tsunami menerusi cara yang lebih kreatif dan interaktif dalam usaha untuk menarik minat masyarakat Malaysia.


Malaysia Sasar Bebas Tibi Tahun 2035

Kuala Lumpur – Pertubuhan Kesihatan Sedunia telah menganggarkan sejumlah 9.9 juta kes tibi di seluruh dunia dengan jumlah kematian sebanyak 1.5 juta pada tahun 2020, manakala jumlah kes tibi yang dilaporkan di Malaysia pada tahun 2021 adalah sebanyak  21 727 kes (kadar insiden 63.5 bagi setiap 100 000 orang penduduk), iaitu penurunan sebanyak 1917 kes (8.1 peratus) berbanding dengan 23 644 kes (kadar insiden 72.4 bagi setiap 100 000 orang penduduk) pada tahun 2020. Jumlah kematian tibi adalah sebanyak 2288, menurun sebanyak 32 kematian (1.4 peratus) pada tahun 2021 berbanding dengan tahun 2020 dengan kadar insiden 6.6 setiap 100 000 orang penduduk.

Pada 24 Mac setiap tahun, sambutan Hari Tibi Sedunia telah diadakan di seluruh dunia bagi memperingati sejarah penemuan bakteria Mycobacterium tuberculosis oleh Dr. Robert Koch pada 24 Mac 1882. Sambutan ini dilaksanakan adalah untuk meningkatkan kesedaran, komitmen dan sokongan terhadap usaha pencegahan dan kawalan penyakit tibi yang dilakukan di seluruh negara.

Sambutan yang bertemakan “Invest to End TB. Save Lives“ membawa maksud pelaburan bagi memastikan pesakit mendapat akses kepada diagnosis dan rawatan tibi adalah amat penting untuk menyelamatkan pesakit daripada mendapat komplikasi yang tidak diingini seperti kematian akibat penyakit tibi. Pelaburan bagi pencegahan, kawalan dan rawatan jangkitan latent TB, active TB dan drug resistant TB perlu diberikan keutamaan bagi memastikan Malaysia mencapai sasaran menamatkan epidemik tibi menjelang tahun 2035.

Penyakit tibi merupakan penyakit berjangkit yang disebabkan oleh bakteria Mycobacterium tuberculosis dan merebak melalui udara. Antara tanda penyakit tibi ialah batuk yang berpanjangan melebihi dua minggu, demam, berpeluh pada waktu malam, kurang selera makan, berat badan berkurangan, dan batuk berdarah. lndividu yang mempunyai gejala perlu menjalani pemeriksaan dan rawatan awal di klinik kesihatan dan hospital yang berhampiran.

Sementara itu, rawatan bagi penyakit tibi melibatkan gabungan empat jenis antibiotik, iaitu Ethambutol, lsoniazid, Rifampicin, dan Pyrazinamide pada fasa intensif selama dua bulan dan kemudiannya diikuti dengan dua jenis antibiolik, iaitu Isoniazid dan Rifampicin pada fasa sambungan selama empat bulan. Pesakit tibi boleh sembuh jika mematuhi jadual rawatan yang telah ditetapkan, sebaliknya pesakit yang tidak mematuhi rawatan yang ditetapkan mempunyai risiko untuk mendapat semula jangkitan tibi dan mengalami kerintangan terhadap antibiotik antitibi. Aspek pematuhan terhadap rawatan sangat penting bagi memastikan pesakit tibi dapat pulih sepenuhnya.

Bagi memastikan pesakit tibi memperoleh rawatan yang terbaik dan sembuh dengan jayanya, sokongan daripada ahli keluarga, rakan sekerja, majikan, dan pertubuhan bukan kerajaan sangat diperlukan. Penyakit tibi dan stigma terhadap pesakit tibi perlu dihentikan. Komitmen daripada semua pihak amat penting bagi mencapai hasrat Malaysia bebas tibi menjelang tahun 2035.


Masyarakat Perlu Melibatkan Diri dalam Usaha Menjaga Alam Sekitar – Raja Muda Perlis

Padang Besar – “Rakyat perlu bersama-sama bertanggungjawab dalam menjaga alam sekitar. Antara usaha yang boleh dilakukan adalah dengan melibatkan diri dalam penanaman pokok, mengelakkan penggunaan plastik sekali guna, mengitar semula, menjimatkan penggunaan elektrik dan air serta menggunakan teknologi mesra alam,” titah Raja Muda Perlis, Duli Yang Teramat Mulia (DYTM) Tuanku Syed Faizuddin Putra Jamalullail selepas program penanaman pokok jati Tectona grandis bersempena dengan kempen “Perlis Hebat: Rakyat Bermentaliti Kelas Pertama dalam Tindakan”.

Program yang diadakan ini adalah kerjasama daripada Jabatan Perhutanan Negeri, Majlis Agama Islam dan Adat Istiadat Melayu Perlis (MAIPs) serta Yayasan Tuanku Fauziah (YTF). Tujuan utama program ini adalah untuk menyedarkan masyarakat tentang kepentingan hutan, pemeliharaan dan pemuliharaannya demi kesejahteraan dan kestabilan alam sekitar.

Menurut Pengarah Jabatan Perhutanan Negeri, Encik Ag. Shaffie Ag. Ahmadni yang turut hadir dalam program tersebut, Malaysia amat bertuah kerana memiliki hutan hujan tropika semula jadi yang kaya dengan kepelbagaian biologi hutan. Hutan tropika ini merupakan khazanah negara yang tidak ternilai dan menjadi habitat kepada flora dan fauna, perkhidmatan ekosistem dan produknya. Oleh itu, Malaysia perlulah komited untuk mengekalkan sekurang-kurangnya 50 peratus daripada keluasan tanah negara sebagai hutan dan litupan pokok.

Seterusnya, DYTM Tuanku Raja Muda Perlis turut berkenan menyempurnakan perasmian penutup program “Modenas Travellers Ride” dan Kembara Kemanusiaan Mac 2022 yang diketuai oleh Presiden Kelab Anita Bikers, Anita Yusop yang melibatkan 18 buah motosikal berkuasa tinggi.

Untuk makluman, Hari Hutan Antarabangsa disambut pada 21 Mac setiap tahun. Sambutan ini dahulunya dikenali sebagai Hari Perhutanan Sedunia yang telah dipersetujui oleh Pertubuhan Makanan dan Pertanian Bangsa-Bangsa Bersatu pada 21 Mac 1972 dan disambut oleh 20 buah negara di seluruh dunia. Tarikh ini dipilih berikutan hari pertama bermulanya musim bunga di hemisfera utara. Pokok mula bertunas semula dan menghijau setelah melalui tempoh dorman sepanjang musim sejuk.


Realiti Maya Teknologi Baharu Pendidikan Alam Sekitar

Untuk mendapatkan maklumat terkini, ikuti kami melalui Telegram

Bera – Sambutan Hari Air Sedunia 2022 peringkat kebangsaan telah dirasmikan oleh Yang Amat Berhormat Perdana Menteri Malaysia, Dato’ Sri Ismail Sabri Yaakob di Taman Awam Bera, Bera, Pahang pada hari ini, 26 Mac 2022. Selain majlis pelancaran, terdapat juga pameran berkaitan dengan tema sambutan tersebut, iaitu melestarikan sumber air dengan memanfaatkan air di bawah tanah. Tema ini diperkenalkan oleh Menteri Kementerian Alam Sekitar dan Air (KASA), Yang Berhormat Dato’ Sri Tuan Ibrahim Tuan Man.

Pameran sistem bersepadu pengurusan sumber air dengan menggunakan teknologi realiti maya atau virtual reality (VR) antara satu daripada pameran yang dipamerkan bersempena dengan sambutan tersebut. Teknologi VR boleh digunakan untuk memudahkan proses membuat keputusan dan meningkatkan kefahaman serta komitmen masyarakat terhadap pelestarian alam sekitar.

Selain itu, teknologi VR merupakan kaedah pengintegrasian elemen digital bagi menyediakan maklumat secara lebih menarik dan mudah difahami ke arah meningkatkan kesedaran orang awam terhadap kepentingan alam sekitar, termasuklah sumber air.

Menurut Ketua Setiausaha KASA, Yang Berbahagia Dato’ Seri Ir. Dr. Zaini Ujang, penggunaan teknologi digital seperti VR secara tidak langsung dapat membuka minda masyarakat, dan seterusnya mengetahui dengan lebih mendalam tentang isu alam sekitar, serta mengetahui tanggungjawab setiap individu, organisasi dan institusi dalam usaha melestarikan sumber air di negara ini.

Tambah beliau, teknologi VR yang dibangunkan sejak tahun 2019 ini adalah hasil usaha sama antara penyelidik dari Universiti Teknologi Malaysia dengan kerjasama daripada syarikat tempatan Teras Berkat (M) Sdn. Bhd. Setakat ini, sebanyak tiga modul VR Pelestarian Alam Sekitar telah dibangunkan, iaitu air, sungai dan perubahan iklim.


Fenomena Tengah Hari Tanpa Bayang di Kuala Lumpur, Putrajaya dan Shah Alam

Putrajaya – Bandar raya Kuala Lumpur, Putrajaya dan Shah Alam serta beberapa bandar lain akan mengalami fenomena tengah hari tanpa bayang pada 28 Mac 2022. Fenomena ini merupakan susulan daripada peristiwa ekuinoks yang berlaku pada 21 Mac 2022 apabila matahari berada tepat di garisan khatulistiwa. Semasa peristiwa tersebut, seluruh dunia mengalami waktu malam dan siang yang sama panjang, iaitu sebanyak 12 jam malam dan 12 jam siang.

Fenomena ekuinoks yang berlaku menandakan perubahan musim, iaitu bermulanya musim bunga di hemisfera utara serta musim luruh di hemisfera selatan. Fenomena ini dipanggil sebagai fenomena tengah hari tanpa bayang kerana pada waktu tengah hari, matahari akan berada tepat di atas kepala setiap orang di sepanjang garisan khatulistiwa. Keadaan ini menyebabkan bayang kepala dan badan akan jatuh ke tapak kaki seolah-olah tiada bayang yang jatuh ke bumi.

Walau bagaimanapun, kedudukan Malaysia yang berada sedikit ke utara daripada garisan khatulistiwa menyebabkan negara ini tidak mengalami fenomena tengah hari tanpa bayang pada 21 Mac 2022 yang lalu. Namun begitu, Malaysia telah mula mengalami fenomena ini pada 23 Mac 2022 di beberapa bandar seperti Serian, Sri Aman dan Betong di Sarawak serta Kukup di Johor.

Fenomena ini juga akan berlaku di bandar lain pada tarikh yang berbeza hingga bandar terakhir, iaitu bandar Kudat dan Jambongan di Sabah pada 7 April 2022. Matahari akan semakin teranjak ke latitud utara, iaitu ke negara seperti Thailand, Vietnam dan Kemboja selepas tarikh tersebut.

Menurut Menteri Kementerian Sains, Teknologi dan Inovasi (MOSTI), Yang Berhormat Dato’ Sri Dr. Adham Baba, seluruh Keluarga Malaysia perlu menghayati fenomena tengah hari tanpa bayang ini. Orang ramai digalakkan untuk keluar dari rumah lebih awal daripada masa yang telah dilampirkan di dalam jadual untuk memerhatikan perubahan bayang-bayang sendiri ataupun bayang-bayang objek lain di sekitar kawasan masing-masing.

Untuk maklumat lanjut berkaitan dengan fenomena ini, Keluarga Malaysia boleh merujuk jadual fenomena tengah hari tanpa bayang seperti dalam gambar di bawah.


Bersosial Meningkatkan Prestasi Mental Individu Lebih Berusia

Bekerja dari rumah dan tinggal di dalam rumah telah menjadi kebiasaan kepada orang ramai sejak dua tahun yang lalu. Terdapat kajian yang memberikan amaran kepada orang ramai agar tidak terlalu selesa dengan kehidupan sosial yang tidak aktif.

Penyelidik dari Penn State melaporkan bahawa mengekalkan kehidupan sosial yang aktif hingga usia tua boleh membantu orang dewasa meningkatkan keupayaan mental mereka setiap hari.

Kajian itu menyimpulkan bahawa apabila orang dewasa yang berumur antara 70 tahun hingga 90 tahun mempunyai interaksi sosial yang lebih kerap dan menyenangkan, mereka menunjukkan fungsi kognitif yang lebih kuat dalam beberapa hari akan datang.

Kajian yang dilakukan oleh Ruixue Zhaoyang, Penolong Profesor Penyelidikan Pusat Penuaan Kesihatan Penn State adalah satu daripada kajian yang menunjukkan bahawa sama ada seseorang itu mempunyai interaksi sosial dalam sehari boleh menjejaskan prestasi kognitif pada hari yang sama atau hari yang berikutnya.

Pada hakikatnya, mereka mendapati bahawa faedah kognitif mempunyai interaksi sosial yang menyenangkan dalam tempoh masa yang singkat adalah kejutan yang menggembirakan dan boleh menjadi kawasan yang menjanjikan untuk kajian intervensi pada masa hadapan. Mencari cara untuk menahan dan menghalang serangan Alzheimer demensia dan penyakit Alzheimer secara khusus merupakan masalah utama di seluruh dunia. Walaupun kira-kira enam juta rakyat Amerika kini hidup dengan Alzheimer, pegawai kesihatan mengunjurkan jumlah itu meningkat kepada 13 juta menjelang tahun 2050.

Lebih membimbangkan apabila kematian berkaitan dengan Alzheimer telah meningkat sebanyak 16 peratus sejak permulaan wabak COVID-19. Lebih memburukkan keadaan apabila perubatan moden masih belum membangunkan ubat yang berkesan bagi menyembuhkan penyakit Alzheimer. Dengan mengambil kira perkara ini, pengkaji mengatakan adalah penting untuk mencari cara lain bagi melawan kemerosotan mental pada usia tua, terutamanya sebelum mencapai peringkat klinikal.

Menurut Ruixue Zhaoyang lagi, penyakit Alzheimer dan demensia lain memberikan beban yang besar kepada pesakit serta keluarga dan penjaga mereka yang mendapat penyakit tersebut. Adalah penting untuk mencari faktor risiko yang boleh diubah suai untuk penurunan kognitif sebelum mereka maju ke peringkat klinikal penyakit Alzheimer. Pengasingan sosial adalah satu daripada faktor risiko untuk demensia.

Pasukan penyelidik mengumpul data terhadap 312 orang dewasa yang lebih tua dalam tempoh 16 hari dengan menggunakan telefon pintar mereka untuk mencapai penemuan ini. Setiap hari, peserta akan melaporkan jumlah interaksi sosial yang mereka lakukan dan mereka berinteraksi dengan siapa dan sama ada tindakan ini adalah pengalaman positif ataupun negatif.

Para penyelidik ini melakukan sebanyak lima kali aktiviti berasingan sepanjang hari. Para penyelidik mengira interaksi digital atau berasaskan telefon sebagai aktiviti sosial dalam eksperimen ini. Di samping itu, setiap warga emas yang terlibat juga perlu melengkapkan tiga ujian kognitif lain seperti ujian menilai kelajuan dan perhatian pemprosesan, mengukur memori kerja spatial dan mengukur pengikatan memori ciri intra-item.

Penyelidik mendapati bahawa setiap kali seseorang itu sering berinteraksi dengan rakan rapat pada hari tertentu, mereka biasanya mendapat markah yang lebih tinggi pada ujian kognitif berbanding dengan orang lain yang kurang kerap berinteraksi dengan rakan rapat atau keluarga. Yang menariknya, apabila orang dewasa yang lebih tua tidak mengalami jenis interaksi sosial tertentu untuk beberapa waktu, mereka menunjukkan prestasi yang lebih baik pada ujian kognitif pada hari mereka bersosial.

Sebagai contohnya, jika seseorang itu tidak bercakap dengan keluarga mereka dalam beberapa minggu, mereka biasanya mendapat markah yang lebih tinggi pada hari mereka berinteraksi.

Sebagai kesimpulannya, Ruixue Zhaoyang menyatakan bahawa kekurangan interaksi sosial yang positif dalam kehidupan seharian boleh menjadi faktor risiko kritikal untuk penurunan fungsi kognitif hari yang seterusnya. Orang dewasa yang lebih tua secara relatifnya kurang dalam pengalaman interaksi sosial tertentu berpotensi mendapat manfaat yang paling banyak daripada campur tangan yang membantu untuk meningkatkan tahap biasa interaksi sosial mereka dalam kehidupan seharian.


UiTM Perintis Rakan Alam Sekitar Kluster Kampus

Untuk mendapatkan maklumat terkini, ikuti kami melalui Telegram

Shah Alam – Universiti Teknologi Mara (UiTM) menjadi institusi pengajian tinggi pertama dinobatkan sebagai perintis Rakan Alam Sekitar (RAS) Kluster Kampus.

Menteri Alam Sekitar dan Air, Yang Berhormat Dato’ Sri Tuan Ibrahim Tuan Man mengumumkan perkara tersebut dalam Majlis Pelancaran RAS 2.0 dan Majlis Penutup Sustain The World Virtual Camp (STWVC) 2022 pada pagi ini di Dewan Anjung Sri Budiman, UiTM Shah Alam.

Semua warga UiTM disyorkan menyertai RAS dan memanfaatkan platform ini dengan sebaik mungkin untuk kepentingan bersama.

Beliau juga menyatakan bahawa selain Kluster RAS Kampus, RAS juga akan berpaksikan kepada empat kluster lain, iaitu Kluster RAS Agensi; Kluster RAS Sekolah; Kluster RAS Industri; dan Kluster RAS Komuniti.

Dalam majlis tersebut, beliau mengumumkan sumbangan sebanyak RM20 000 kepada Rakan Alam Sekitar UiTM Student Chapter sebagai tanda sokongan berterusan kepada Kementerian Alam Sekitar dan Air (KASA).

“KASA akan mengadakan kerjasama dengan pihak UiTM berkaitan dengan usaha melestarikan alam sekitar. Saya difahamkan Perjanjian Persefahaman antara KASA dan UiTM telah disemak di peringkat kementerian dan akan dipersetujui kelak,” ujarnya lagi.

Dalam ucapannya juga, beliau yakin bahawa program Sustain The World Virtual Camp 2022 mampu menggarap sinergi pintar dalam merintis kejayaan yang besar dalam usaha melestarikan alam sekitar.

Menurutnya lagi, program tersebut merupakan platform untuk membincangkan topik semasa dan usaha yang boleh dilakukan oleh generasi muda untuk melestarikan alam sekitar.

Tiada lain tujuannya adalah untuk membudayakan gaya hidup lestari, mengadvokasi idea bernas bagi menambah baik polisi semasa.

Beliau juga menggalakkan program ini diadakan secara berkala dengan skala penyertaan yang lebih luas.

Turut hadir dalam majlis tersebut ialah Puan Noor Afifah Abdul Razak, Timbalan Ketua Setiausaha (Alam Sekitar), KASA; Profesor Dato’ Ir. Ts. Dr. Hj. Mohd Fozi Ali, Timbalan Naib Canselor (Pembangunan), UiTM; Encik Wan Abdul Latiff Wan Jaffar, Ketua Pengarah Jabatan Alam Sekitar; dan Profesor Dr. Hamidah Mohd Saman, Dekan Jaringan Industri, Komuniti dan Alumni, Kolej Pengajian Kejuruteraan, UiTM.


Merealisasikan Generasi Bebas Rokok

Kuala Lumpur – Kini, sebanyak 20 peratus atau kira-kira 6 juta Keluarga Malaysia merupakan perokok. Walaupun rokok dibenarkan perdagangannya, namun begitu komoditi ini memberikan kesan buruk kepada kesihatan perokok dan orang di sekelilingnya atau disebut juga sebagai perokok pasif.

Menerusi Agenda Nasional Malaysia Sihat yang dirasmikan pada tahun 2020 dan diperkasakan pada tahun 2021, kempen Malaysia Sihat Sejahtera telah dilancarkan bagi menggiatkan pembudayaan hidup sihat dan kelestarian persekitaran yang menyokong hidup sihat. Satu daripada fokus bagi merealisasikan hasrat ini ialah penggemblengan usaha Keluarga Malaysia untuk bebas daripada tabiat dan ketagihan merokok, sama ada rokok konvensional ataupun rokok elektronik.

Menurut Ketua Penolong Pengarah, Bahagian Pendidikan Kesihatan Malaysia, Kementerian Kesihatan Malaysia (KKM), Wan Azrin Izani Wan Mohd. Zain,  kempen yang dilaksanakan oleh KKM bertujuan untuk membebaskan generasi muda masa ini daripada tabiat merokok.

Tambah beliau, era pandemik telah menjadikan Keluarga Malaysia membudayakan kebiasaan baharu dengan sentiasa memakai pelitup muka. Hal ini bermakna orang ramai memahami bahawa pelitup muka boleh mencegah penularan virus yang menyebabkan kesihatan terancam, terutamanya berkaitan dengan saluran pernafasan.

Mengulas lebih lanjut, beliau berkata virus tersebar melalui titisan air liur, kemudiannya bermutasi dan kini bergerak di udara. Orang ramai lebih terdedah untuk dijangkiti virus ini dengan lebih mudah dan pantas.

Kajian yang dilakukan oleh Pertubuhan Kesihatan Sedunia mendapati bahawa para perokok berisiko mengalami jangkitan dua kali ganda berbanding dengan bukan perokok. Malaysia berada dalam peralihan fasa endemik bermula hari ini. Orang ramai memahami pihak kerajaan telah melonggarkan beberapa prosedur operasi standard berkaitan dengan pencegahan penularan COVID-19. Namun begitu, hal ini tidak bermakna orang ramai bebas untuk melakukan sebarang aktiviti, khususnya aktiviti yang boleh menjejaskan kesihatan individu itu atau orang lain.

Selain fasa endemik, seluruh Keluarga Malaysia juga akan menempuh bulan Ramadan, iaitu bulan suci yang sebenarnya mempunyai banyak peluang untuk Keluarga Malaysia berhenti daripada tabiat merokok. Rokok telah diketahui memberikan kesan penyakit kepada perokok primer dan perokok pasif. Selain itu, tabiat merokok juga akan memberikan beban ekonomi kepada Keluarga Malaysia. Tabiat merokok turut menyebabkan ketagihan kerana rokok sebenarnya mengandungi dadah yang disebut sebagai nikotin.

Kajian yang dilakukan pada tahun 2018 mendapati bahawa remaja yang terlibat dengan rokok konvensional adalah sebanyak 202 ribu orang, manakala sebanyak 143 ribu orang pula terlibat dengan rokok elektronik, termasuklah golongan remaja perempuan. Data ini tidak boleh dipandang remeh, apatah lagi negara masih dibebani dengan kesan pandemik COVID-19. Hasil kajian juga menyatakan bahawa menjelang tahun 2030, kerajaan akan menanggung kos hingga RM8.77 bilion untuk merawat tiga jenis penyakit yang diakibatkan oleh tabiat merokok.

Beliau turut menjelaskan bahawa pada bulan puasa didapati paras kotinin air liur para perokok akan menurun. Kesannya menyebabkan perokok berasa kering pada ruang mulutnya, namun begitu tetap tidak menghalang mereka untuk berpuasa. Hal ini boleh menjadi pemangkin kepada perokok untuk berhenti daripada meneruskan tabiat ini.

Beliau juga mencadangkan agar perokok hendaklah meminum banyak air kosong berserta mengambil buah-buahan semasa berbuka puasa dan digalakkan memakan kurma. Dengan meningkatkan amal ibadah dan mengunjungi masjid, yakni tempat larangan merokok juga boleh membantu para perokok kekal bebas rokok di sepanjang bulan Ramadan. Keadaan ini menjadi titik permulaan membebaskan diri daripada merokok.

KKM turut menyediakan perkhidmatan kepada orang ramai yang berhasrat untuk berhenti merokok, iaitu dengan menghubungi KKM di talian 03-8883 4400. Perokok akan diberikan perundingan mengubah tingkah laku untuk berhenti merokok. Orang ramai juga dialu-alukan untuk hadir ke fasiliti KKM yang berdekatan sama ada hospital atau institusi yang berkaitan bagi mendapatkan perkhidmatan berhenti merokok.


Bahasa Melayu Membentuk Jati Diri dan Kepemimpinan Pelajar

Untuk mendapatkan maklumat terkini, ikuti kami melalui Telegram

Kepemimpinan ialah satu proses interaksi di antara individu dengan kumpulan atau khususnya di antara individu dengan keseluruhan ahli-ahlinya yang menganggotai sesebuah kumpulan. Bahasa pula bersifat menyeluruh yang mengandungi prinsip menepati klasifikasi sesuatu yang dikuasai dan juga bersifat konvensional (warisan) yang hadir atau diwarisi daripada naluri semula jadi atau asuhan.

Perpaduan pula merupakan proses menyatupadukan seluruh masyarakat untuk membentuk satu identiti dan nilai bersama serta perasaan cinta dan bangga akan negara. Keluarga Malaysia berjiwa Malaysia. Sokongan ini diperkukuhkan dengan sistem jaringan sosial di bawah kesaksamaan sosial untuk semua. Hubungan emosi perpaduan. Titik persamaannya perlu diteroka dan jurang perbezaannya perlu segera diatasi untuk memastikan hasrat masa hadapan akan tercapai

Sehubungan dengan itu, program Dialog Kepemimpinan Generasi Muda Jawatankuasa Tertinggi Persatuan Pelajar Malaysia di China telah berjaya diadakan dengan tajuk “Kepemimpinan Pelajar Mengangkat Bahasa Kebangsaan” secara dalam talian pada 25 Mac 2022. Seseorang pelajar itu perlu mempunyai kemahiran berbahasa kebangsaan yang baik dan di samping itu juga perlu menguasai bahasa asing dengan baik. Keunikan dan keistimewaan ini menjadikan rakyat Malaysia mampu menguasai pelbagai bahasa.

Sejarah negara menunjukkan bahawa bahasa Melayu pernah menjadi lingua franca di Alam Melayu dan telah melayakkan bahasa Melayu dijulang sebagai bahasa kebangsaan dan digunakan secara rasmi di negara ini. Bahasa ini juga sebagai bahasa pemersatu dan pembina identiti rakyat Malaysia. Malaysia sebagai tanah air yang penuh keharmonian dan memiliki silang budaya serta rakyatnya saling hormat-menghormati di samping kepelbagaian bangsa, agama dan budaya menjadi sumber kekuatan Keluarga Malaysia.

Sejarah juga merekodkan, sarjana China, I- Tsing (abad ke-7 Masihi) belajar bahasa Sanskrit di Alam Melayu, iaitu antara bahasa yang paling awal dan banyak mempengaruhi kosa kata bahasa Melayu. Stamford Raffles pula yang pandai berbahasa Melayu telah dihantar oleh pihak British untuk mengetahui dengan lebih lanjut tentang negeri-negeri Melayu dan akhirnya beliau menjadi ikon penting dan dianggap sebagai pengasas Singapura moden.

Demikian antara sekelumit sejarah antarabangsa bahasa Melayu pada masa lampau. Bahasa Melayu sebagai bahasa perpaduan dapat diertikan sebagai bahasa yang menjadi lambang penyatuan suara yang digunakan sebagai alat perhubungan dalam lingkungan satu kelompok manusia antara seorang individu dengan individu yang lain yang berfungsi sebagai alat menyatupadukan rakyat yang berbilang kaum di sesebuah negara.

Sehubungan dengan itu, berdasarkan faktor kepemimpinan, satu perkara yang menjadi iktibar ialah para pelajar ini juga menterjemahkan nilai jati diri yang kuat dengan menguasai bahasa kebangsaan negara mereka. Pemimpin Pelajar Malaysia sentiasa menjadi contoh kepada pelajar lain. Dalam hal ini, kita perlu tahu dan sedar akan semangat jati diri sebagai rakyat Malaysia yang sebenarnya. Bahasa kebangsaan bukan sahaja sebagai alat komunikasi tetapi merupakan lambang jati diri dalam mencintai negara Malaysia. Bahasa jiwa Bangsa.

Perbincangan bahasa pula merupakan wahana pembentuk dan pemindah memori bangsa. Memori bangsa pula ialah himpunan nilai sesuatu bangsa. Oleh itu, pastinya kita mahu jati diri yang tidak berubah yang tentu sekali pada minda dan nilainya. Mungkin pada jasadnya kita masih rakyat Malaysia, tetapi dari segi budaya dan rohaninya kita mungkin kehilangannya jika tidak memartabatkan bahasa Melayu sebagai bahasa perpaduan keluarga Malaysia. Pengalaman membawa bersama nilai kasih sayang dan perpaduan serta bergaul mesra dengan setiap etnik di Malaysia dalam mengangkat martabat bahasa kebangsaan disuarakan oleh para pelajar ini semasa sesi dialog. Sebagai rakyat Malaysia, darah merah yang mengalir di badan itu ialah darah rakyat Malaysia dan perlu dihayati nilai sebenar menjadi rakyat Malaysia yang sejati.

Sesi dialog tesebut juga diselang-selikan dengan nyanyian lagu oleh Jeryl Lee dan Masya Masyitah yang bertajuk Sahabat Sejati untuk tema filem pendek bersempena dengan ulang tahun ke-45 hubungan diplomatik antara China dengan Malaysia. “Hadiah Masa” sebagai tanda solidariti Malaysia dan China juga berjaya menjentik hati para pelajar yang memuji keindahan muzik dan lirik lagu tersebut. Hal ini jelas menunjukkan bahawa industri kreatif dapat menarik minat para pelajar antarabangsa kepada bahasa Melayu. Lagu-lagu berbahasa Melayu turut mendapat perhatian masyarakat antarabangsa. Contohnya, penyanyi tempatan negara ini seperti  Allahyarham Sudirman Haji Arshad sebagai perintis, Datuk Seri Siti Nurhaliza, Yuna, Shila Amzah dan yang terkini, Aina Abdul.

Dalam pada itu, industri kreatif antara cabang yang boleh dipergiatkan dan diseiringkan dalam usaha mendiasporakan bahasa Melayu ke peringkat antarabangsa. Kita patut kagum apabila pelajar Universiti Pengajian Asing Beijing telah berjaya mendeklamasikan sajak dalam bahasa Melayu dengan baik dan menarik telah perhatian para tetamu kehormat dari China dan negara asing bersempena dengan Majlis Sambutan Kemerdekaan yang ke-64 di Beijing, China, yang merupakan anjuran Kedutaan Besar Malaysia di Beijing.

Selain bahasa, aspek budaya juga boleh ditonjolkan seperti yang dilakukan oleh Nur Liyana Razali, gadis berusia 26 tahun dari Papar, Sabah, yang menarik perhatian ramai apabila mengenakan pakaian etnik Murut Nabai dari Sabah ketika menerima Ijazah Sarjana Kejuruteraan dari University of Manchester di United Kingdom baru-baru ini.

Program Diplomasi Kebudayaan Kementerian Luar Negara turut mengembangkan bahasa Melayu dengan penggunaan bahasa Melayu dalam surat rasmi kerajaan ke luar negara dengan terjemahan dalam bahasa Inggeris atau bahasa negara sasaran. Selain itu, meluaskan kursus bahasa, budaya dan warisan negara di kedutaan untuk keluarga kakitangan dan juga masyarakat setempat di negara asing seperti yang telah dimulakan di beberapa kedutaan. Kementerian Luar Negeri perlu menetapkan peranan Atase Pendidikan dan Kebudayaan di kedutaan sebagai agen promosi pendidikan dan kebudayaan Malaysia di luar negara.

Kursus intensif terjemahan dan interpretasi juga perlu diperbanyakkan untuk melahirkan penterjemah dan jurubahasa yang diperlukan di forum antarabangsa, khasnya bahasa Melayu ke dalam bahasa-bahasa utama dunia. Dalam memajukan bahasa Melayu di dunia, kerjasama padu diperlukan daripada Kementerian Pelancongan dan Seni Budaya Negara, Kementerian Perdagangan Antarabangsa dan agensi-agensi lain.  Kepentingan Kursi Pengajian Bahasa Melayu di China, Eropah dan Australia yang banyak menawarkan program Bahasa Melayu perlu dihidupkan kembali. Strategi ini mengukuhkan lagi harapan kita betapa bahasa Melayu memang layak menjadi warga bahasa dunia kerana bahasa Melayu antara bahasa besar dunia.

Sama-samalah kita menjunjung semangat Keluarga Malaysia dengan jiwa Malaysia yang diakhiri kata-kata yang berikut:

“Teladan yang baik dalam memperkasakan bahasa Melayu memerlukan penerapan penghayatan dan nilai cinta akan bahasa tersebut. Pemimpin pelajar perlu berkomunikasi dan memantapkan tahap potensi diri serta merealisasikannya. Minda, hati dan jiwa akan mencipta semangat yang luar biasa dengan adanya cinta kepada negara.”


Minggu Sains Negara Keluarga Malaysia 2022 Dilancarkan

Putrajaya – Minggu Sains Negara (MSN) pada tahun ini dijenamakan sebagai Minggu Sains Negara Keluarga Malaysia (MSNKM) 2022 selaras dengan gagasan konsep Keluarga Malaysia yang digariskan oleh Perdana Menteri, Yang Amat Berhormat Dato’ Sri Ismail Sabri Yaakob. MSNKM 2022 akan berlangsung secara maya sepenuhnya bermula dari bulan April 2022 hingga bulan Oktober 2022.

MSKM 2022 telah dilancarkan oleh Timbalan Menteri MOSTI, Yang Berhormat Datuk Haji Ahmad Amzad Hashim semalam yang disiarkan secara dalam talian melalui laman web www.minggusainsnegara.com, laman Facebook MOSTI dan Minggu Sains Negara. Dalam ucapan perasmiannya, beliau menyatakan MSN yang kini dikenali sebagai MSKM merupakan inisiatif kerajaan melalui MOSTI dalam usaha menyemai aktiviti pembudayaan dan pengaplikasian STI dalam kalangan rakyat Malaysia.

MSKM 2022 dirangka secara holistik secara dalam talian meliputi seluruh negara dan melibatkan semua pihak. MSN merupakan antara program tahunan pihak MOSTI tetapi pada tahun ini penganjurannya lebih istimewa kerana program Malaysia Techlympics 2022 turut dilaksanakan seiringan sebagai usaha bersepadu kerajaan ke arah pembudayaan STI di negara kita.

Tambahnya lagi, acara kemuncak MSKM 2022 akan berlangsung pada 10 November 2022 bersempena dengan sambutan Hari Sains Sedunia.

Pada tahun ini, MSNKM menyasarkan sebanyak 1.5 juta penyertaan dalam kalangan pelajar sekolah, pelajar institusi pengajian tinggi (IPT) dan masyarakat umum dengan tema “Merakyatkan Sains, Menginsankan Teknologi”. Tema ini sejajar dengan hasrat Kementerian Sains, Teknologi dan Inovasi (MOSTI) untuk menjadikan sains sebagai suatu perkara yang lazim dalam kalangan rakyat dan teknologi sebagai pemangkin ekonomi di samping mengintegrasikan teknologi dalam kehidupan seharian demi pembangunan negara yang mapan.

Pelbagai pengisian dengan lebih daripada 110 program yang boleh disertai dalam MSKM 2022. Antaranya ialah seminar, ceramah, kuiz, pameran maya, bengkel secara dalam talian, pelantikan ikon Sains, Teknologi dan Inovasi (STI), pertandingan membuat video dan lain-lain lagi.

MSNKM 2022 mempunyai konsep yang berbeza-beza berteraskan kepada bidang fokus utama yang berubah pada setiap bulan. Terdapat tujuh bidang yang telah disenarai pendek sebagai bidang fokus utama dalam MSNKM 2022, iaitu Kesihatan Planet, Kimia dan Bioteknologi, Kegunaan Aman Nuklear, Inovasi Sosial, Kejuruteraan, Nanoteknologi dan Angkasa. Kepelbagaian bidang fokus ini dipilih berdasarkan kesesuaian setelah mengambil kira sambutan pelbagai hari berkepentingan berkaitan STI.

MSN merupakan satu daripada inisiatif MOSTI dalam usaha untuk memupuk minat masyarakat terhadap ilmu sains. Tiga objektif utama penganjuran MSN pada setiap tahun adalah untuk meningkatkan kesedaran masyarakat terhadap kepentingan STI dalam kehidupan seharian, menarik minat dan meningkatkan bilangan pelajar yang memilih jurusan Sains, Teknologi, Kejuruteraan dan Matematik dan menghargai serta mengiktiraf sumbangan dan kejayaan individu dan pihak tertentu dalam bidang sains.


Menghargai Sumber Air

Untuk mendapatkan maklumat terkini, ikuti kami melalui Telegram

Air merupakan sumber keperluan asas bukan sahaja bagi manusia tetapi untuk semua benda hidup di muka bumi. Dianggarkan sebanyak 74 peratus permukaan bumi ini diliputi dengan air. Bahkan, setiap kehidupan berasal daripada air. Oleh sebab itu, manusia ataupun kehidupan lain tidak dapat hidup di planet lain berikutan ketiadaan sumber air.

Berdasarkan kajian, manusia boleh hidup lebih daripada seminggu tanpa makanan tetapi hanya dapat hidup beberapa hari tanpa air. Situasi ini menggambarkan bahawa betapa pentingnya air dalam kehidupan hingga Hari Air Sedunia disambut pada 22 Mac setiap tahun. Tarikh ini telah ditetapkan oleh Pertubuhan Bangsa-Bangsa Bersatu (PBB) pada tahun 1992 di Rio de Janeiro, Brazil. Sambutan Hari Air Sedunia sebagai bentuk peringatan kepada masyarakat untuk sentiasa melakukan usaha melestarikan sumber air. Tema sambutan pada tahun ini memfokuskan air bawah tanah yang walaupun tidak kelihatan di permukaan tetapi manfaatnya sangat signifikan kepada kehidupan.

Malaysia merupakan sebuah negara yang kaya dengan sumber air kerana menerima kira-kira 2000 milimeter taburan hujan setahun. Sumber air yang utama di Malaysia berpunca daripada sungai, tasik dan air bawah tanah. Hampir 95 peratus sumber bekalan air di negara ini adalah daripada air permukaan dengan pembinaan empangan bagi takungan air serta sumber hidroelektrik, berbanding dengan sumber air bawah tanah yang hanya menyumbang sebanyak lima peratus daripada jumlah keperluan keseluruhan.

Hal ini dibuktikan dengan kajian yang dilakukan oleh Chan Ngei Weng yang bertajuk Water Resources Management in Malaysia: NGO Perspectives yang menyatakan bahawa Malaysia mempunyai kira-kira 189 lembangan sungai yang menyumbang kepada anggaran tahunan 900 billion meter padu sumber air di Malaysia. Situasi ini disebabkan oleh Malaysia memiliki kawasan bukit dan tanah tinggi yang menjadi kawasan tadahan air semula jadi, dan seterusnya membentuk aliran sungai ke kawasan yang lebih rendah.

Secara logiknya, air itu tiada nilainya dalam ekonomi selain dikaitkan sebagaiÂ  sumber milik awam dan melibatkan aktiviti kebajikan. Ruhana Padzil dalam kajiannya, Analisis Isu Air Singapura-Johor: Permintaan dan Bekalan menyatakan bahawa Adam Smith turut menerangkan kepentingan air dapat disamakan dengan kepentingan udara kepada manusia. Sebelum ini, sumber air dianggap sebagai suatu yang tidak pernah diberikan nilai ekonomi. Kini, semua pihak bersetuju bahawa sumber air sebenarnya mempunyai nilai komersial yang begitu tinggi dalam ekonomi. Sebagai contohnya, Malaysia menjual bekalan air kepada Singapura melalui negeri Johor disebabkan oleh negara tersebut mengalami kekurangan sumber bekalan air berikutan kepesatan industri pelabuhan dan perindustrian di negara tersebut.

Selain itu, air sebagai sumber asli yang paling tidak ternilai dan mempunyai kepentingan yang pelbagai terhadap kehidupan seperti kegunaan domestik, digunakan oleh sektor awam, perindustrian, perdagangan, dan pertanian. Di Malaysia, kegunaan air bagi tujuan domestik dianggarkan melibatkan 40 peratus hingga 60 peratus daripada keseluruhan bekalan air negara. Antara kegunaan domestik adalah seperti memasak, mandi, mencuci baju, dan sebagainya. Krisis air di Selangor yang semakin kerap berlaku akhir-akhir ini ialah bukti yang jelas pentingnya air dalam kehidupan, dan seterusnya membuka mata masyarakat tentang kepentingannya. Menurut Persatuan Air Malaysia, sebanyak 259 000 daripada 419 000 kejadian terputus bekalan air telah berlaku di Selangor. Secara puratanya, penduduk di Selangor, terutamanya di Lembah Klang berhadapan dengan masalah bekalan air dua kali ganda dalam tempoh sebulan.

Secara umumnya, bekalan air bersih berkurangan akibat permintaan yang meningkat selari dengan pertambahan penduduk, perbandaran dan sektor ekonomi, khususnya perindustrian. Krisis air yang berlaku di Malaysia melibatkan pelbagai faktor seperti kurangnya taburan hujan, pembaziran sumber air oleh masyarakat, pencemaran sungai, dan kebocoran paip. Isu krisis air ini seharusnya membuka mata semua pihak kerana menurut PBB, dunia sedang menghadapi masalah untuk mendapatkan sumber air. Dijangkakan menjelang tahun 2025, dua daripada tiga orang tidak akan menikmati bekalan air bersih. Oleh itu, PBB telah mengisytiharkan tempoh dari tahun 2005 hingga tahun 2015 sebagai Dekad Tindakan Antarabangsa yang bertemakan “Water For Life“.

Berdasarkan pandangan penulis, sikap masyarakat yang sambil lewa dan acuh tidak acuh berkaitan dengan penggunaan air secara berhemah merupakan faktor utama penyumbang kepada berlakunya krisis air di Malaysia. Berdasarkan statistik daripada Suruhanjaya Perkhidmatan Air Negara (SPAN), setiap rakyat Malaysia menggunakan sebanyak 201 liter air setiap hari, lebih tinggi daripada yang telah ditetapkan oleh PBB, iaitu sebanyak 165 liter air. Rakyat Malaysia menggunakan air secara berlebihan dalam kehidupan harian mungkin disebabkan oleh kadar tarif air yang murah di negara ini, selain dasar air percuma untuk 20 meter padu terawal seperti pandangan yang diutarakan oleh aktivis alam sekitar, Gurmit Singh.

Di samping itu, Meng Yew Choong dalam penulisannya yang bertajuk Malaysia Faces Looming Water Crisis yang disiarkan dalam akhbar Star menyatakan bahawa pembaziran air berlaku dalam kalangan masyarakat disebabkan oleh kebanyakan individu tidak mengetahui jumlah air yang digunakan kerana bayaran bil air hanya merupakan komponen kecil daripada perbelanjaan isi rumah bulanan. Oleh itu, mereka mengambil mudah dengan membiarkan air mengalir ketika memberus gigi, mandi terlalu lama dan tidak menutup pili air selepas digunakan.

Pelbagai langkah boleh diambil untuk menangani krisis air, termasuklah dalam aspek pengurusan air negara, kempen kesedaran dan sebagainya. Pengurusan air di negara ini hanya memberikan tumpuan dalam pengurusan sumber air semata-mata tanpa memberikan keutamaan kepada pengawalan dan penggunaan sumber air tersebut dalam jangka masa panjang. Di samping itu, pengurusan air di negara ini yang berdasarkan kepada pengurusan penawaran air tidak lagi dapat menjamin pengurusan air yang mampan seperti zaman dahulu disebabkan oleh kepesatan ekonomi selain pertambahan bilangan penduduk Malaysia saban tahun. Bahkan, kebanyakan lembangan sungai di Malaysia telah mencapai had bekalan maksimum masing-masing. Sebaliknya, sistem tersebut perlu digantikan dengan sistem pengurusan permintaan air demi memastikan kelestariannya.

Sementara itu, kempen kesedaran berkaitan dengan amalan penggunaan air secara berhemah juga perlu dilaksanakan secara berkala dan lebih agresif demi memastikan kelestarian bekalan air. Selain kerajaan, badan bukan kerajaan juga perlu mengorak langkah berganding bahu menjalankan kempen kesedaran seperti yang telah dilaksanakan oleh Water Watch Penang (WWP). WWP telah memperkenalkan pengurusan permintaan air kepada penduduk di Pulau Pinang dengan mendidik mereka yang bergelar ibu bapa sebagai pengurus air bukan sahaja di rumah, malah di tempat kerja juga. Di samping itu, pertubuhan itu turut mengadakan pelbagai aktiviti dan program bersama-sama pelajar sekolah dan guru untuk mendidik mereka melindungi dan menghargai sumber air selain memahami kepentingannya dalam kehidupan.

Orang ramai bukan sahaja memerlukan kempen kesedaran berkaitan dengan penggunaan air, malah perlu cekap dalam penjimatan air. Dalam hal ini, pengguna atau masyarakat perlu dididik berkaitan dengan amalan kitar semula air seperti kempen kitar semula barangan, misalnya surat khabar, botol plastik, kertas, dan sebagainya. Sebagai contohnya, kita boleh menggunakan air basuhan sayur-sayuran untuk menyiram pokok bunga dan tadahan air hujan untuk mencuci kereta. Hal ini dapat mengurangkan kebergantungan kepada bekalan air terawat, terutamanya pada musim panas.

Menurut Jurutera Eksekutif Persatuan Pengguna Air dan Tenaga, Syarina Mohd Yusof, penuaian air hujan tidak dapat dijalankan apabila berlakunya musim panas. Oleh itu, penjimatan air melalui penggunaan semula air, terutamanya pada musim panas oleh masyarakat adalah langkah yang proaktif untuk mengelakkan berlakunya krisis air.

Kerajaan Malaysia juga boleh mengambil contoh usaha yang dilakukan oleh kerajaan Singapura mengurangkan penggunaan air dan memastikan rakyatnya sedar akan nilai dan kepentingan air bersih dalam kehidupan. Antara usaha tersebut termasuklah mengadakan latihan, pendidikan dan publisiti tentang memulihara air, menggalakkan pengitaran semula air yang tidak boleh diminum seperti air yang digunakan untuk sektor industri dan air laut.

Seterusnya, menurut Ruhana Padzil dalam kajiannya menyatakan bahawa usaha ini diwujudkan melalui kempen menjimatkan air dan memberikan intensif fiskal seperti pemotongan cukai sebagai insentif menyekat pembaziran. Cukai penjimatan air ini berasaskan jumlah air yang digunakan dan denda terhadap setiap pembaziran dan penyalahgunaan air. Bahkan, kerajaan Singapura telah melantik water auditor bagi memeriksa jumlah air yang digunakan dalam sektor industri ataupun domestik selain menaikkan harga air bagi pengguna domestik yang menggunakan air lebih daripada 40 meter sebulan.

Sebagai kesimpulannya, air merupakan sumber yang tidak ternilai kepada manusia dalam memastikan kelangsungan sesebuah tamadun. Hal ini kerana tanpa sumber air, ekonomi sesebuah negara itu tidak dapat membangun, malah manusia juga akan mati. Masyarakat seharusnya menyedari akan kepentingan penggunaan air secara berhemah agar kelestarian air terjamin, dan seterusnya dapat mengelakkan berlakunya krisis air di Malaysia.

Pelbagai kaedah dan saluran boleh diaplikasikan bagi berkongsi dan menyalurkan maklumat sekali gus dapat meningkatkan kesedaran masyarakat terhadap isu air pada zaman yang serba canggih ini. Melalui ilmu dan maklumat tersebut, negara ini boleh melindungi sumber air dan mengurangkan masalah krisis air yang sering berlaku di sekitar Lembah Klang.


Memanfaatkan Bahan Api Generasi Baharu

Untuk mendapatkan maklumat terkini, ikuti kami melalui Telegram

Demi mengekalkan paras pemanasan global berada di bawah 1.5 darjah Celsius, pembakaran bahan api fosil harus dihentikan segera. Pengeluaran minyak, gas dan arang batu global perlu dikurangkan sebanyak tiga peratus setiap tahun bagi mengehadkan kesan pemanasan global.

Walau bagaimanapun, industri perlombongan bahan bakar fosil di Malaysia tidak menunjukkan batasan yang ditetapkan dalam Perjanjian Iklim Paris. Sepatutnya,  sebanyak 60 peratus simpanan petroleum dan gas metana fosil global serta 90 peratus simpanan arang batu mestilah kekal berada di perut bumi untuk mengelakkan pemanasan global berterusan.

Mengapakah bahan api fosil berbahaya? Hal ini kerana arang batu, petroleum dan gas semula jadi menghasilkan karbon dioksida dalam kuantiti yang banyak apabila dibakar. Pelepasan karbon dioksida memerangkap haba di atmosfera dan menyebabkan pemanasan global yang mengancam kehidupan manusia, haiwan dan tumbuh-tumbuhan.

Sebagai contohnya, pembakaran bahan api fosil arang batu menyebabkan suhu global meningkat secara purata sebanyak 0.3 darjah Celsius hingga 1.0 darjah Celsius. Walaupun sekadar 1.0 darjah Celsius, namun begitu kesannya kepada bumi amat ketara. Penggunaan bahan api fosil yang berterusan boleh menyebabkan suhu global meningkat lebih daripada 1.5 darjah Celsius menjelang tahun 2050. Jika hal itu berlaku, paras laut akan meningkat, iklim lebih ekstrem, biodiversiti lenyap, spesies pupus, bekalan makanan berkurangan, tahap kesihatan menurun, dan berjuta-juta populasi dunia akan mengalami kebuluran.

Selain itu, bahan api fosil juga menyebabkan pencemaran udara yang membawa kepada peningkatan penyakit berkaitan dengan pernafasan. Kesan sampingannya yang lain ialah pencemaran air, terutamanya semasa proses mengekstrak bahan api fosil atau ketika mengendalikan sisa produk.

Namun begitu, manusia memerlukan bahan api fosil untuk bergerak, makan, mempunyai pakaian yang cantik, melakukan pekerjaan harian, dan bercuti. Semua keperluan manusia ini perlu dihasilkan di kilang, diperoleh daripada ladang, kenderaan, kapal terbang, mesin, dan jentera juga memerlukan tenaga untuk menggerakkannya. Dianggarkan sebanyak 80 peratus daripada tenaga tersebut dihasilkan daripada bahan api fosil.

Jika keadaannya begitu, bagaimanakah bahan api fosil boleh dikekalkan berada di perut bumi agar peningkat suhu global berada di bawah paras 1.5 darjah Celsius? Jawapannya mudah sahaja, iaitu dengan berhenti menggunakan bahan api fosil sebagai sumber tenaga utama. Kita boleh menggunakan air, udara atau matahari yang ada di sekeliling tanpa perlu memusnahkan alam.

Dengan menggunakan air, udara dan matahari dapat menggerakkan kereta? Hal ini tidak mustahil kerana kereta solar boleh digerakkan dengan menggunakan cahaya matahari. Tetapi bolehkah air dan udara digunakan untuk mengisi tangki minyak kereta, kapal laut atau kapal terbang?

Menerusi kajian terbaharu yang dilakukan oleh sekumpulan saintis ETH Zurich yang dimuatkan dalam jurnal Atmospheric Environment, mereka telah berjaya mencipta bahan api daripada matahari, air dan udara. Bahan api tersebut bukan digunakan untuk kereta tetapi kapal terbang yang jauh lebih besar dan berat berbanding dengan kenderaan darat. Alasannya, industri penerbangan adalah antara faktor penyumbang perubahan iklim yang disebabkan oleh pelepasan gas karbon dioksida dan nitrogen oksida.

Selain itu, kepulan asap yang keluar daripada ekzos jet mencipta awan putih sementara yang memantulkan cahaya matahari pada waktu siang dan memerangkap haba yang dilepaskan pada waktu malam. Sejumlah dua per tiga daripada kesan sampingan industri penerbangan yang menyumbang kepada perubahan iklim adalah dalam bentuk pelepasan gas nitrogen oksida, wap air, aerosol sulfat, dan jelaga. Pelepasan gas ini menyumbang kepada dua peratus hingga tiga peratus pelepasan karbon global. Jika dilihat pada angka itu, tidaklah begitu besar. Namun begitu, penyelidikan yang dilakukan oleh saintis merupakan satu daripada langkah mengurangkan kebergantungan industri terhadap bahan api fosil. Tujuannya adalah untuk mengurangkan pemanasan global dan mengekang perubahan iklim drastik.

Sebagai sebahagian daripada projek itu, saintis dari Switzerland telah membangunkan satu sistem untuk menghasilkan bahan api cecair karbon semula jadi daripada matahari dan udara. Sistem baharu itu telah dibangunkan di atas bumbung makmal ETH Zurich University. Jurutera telah mengujinya sama ada bahan api generasi baharu yang dihasilkan itu boleh digunakan dalam dunia sebenar atau sekadar sesuai untuk uji kaji di dalam makmal sahaja.

Sementara itu, bahan api karbon semula jadi dihasilkan melalui tiga langkah. Pertamanya, unit perangkap udara akan menyerap karbon dioksida dan air daripada atmosfera. Langkah kedua pula ialah unit solar mengekstrak tenaga daripada cahaya matahari, kemudian mengubah elemen tersebut menjadi campuran karbon monoksida dan hidrogen (singas). Langkah terakhir pula adalah singas diproses menjadi kerosin, metanol dan bahan hidrokarbon yang lain untuk menjadi bahan api kapal terbang dan kapal laut.

Walaupun sistem tersebut telah diuji sejak tahun 2019, saintis hanya mengesahkan bahan bakar tersebut “stabil dan boleh dipercayai” pada awal bulan November 2021 melalui kajian yang diterbitkan dalam jurnal Nature pada 3 November 2021. Ketika ini, saintis sedang berusaha untuk meningkatkan teknologi yang dipanggil sebagai kerosin solar agar mencapai pengeluaran tahap industri dengan kos efektif, iaitu satu liter pada harga 1.20 hingga 2.00 paun sterling.

Setelah dua tahun, sistem itu berjaya melepasi kebolehlaksanaan teknikal keseluruhan proses termokimia untuk menukarkan cahaya matahari dan udara persekitaran menjadi bahan api. Sistem itu juga boleh beroperasi dengan stabil dalam keadaan solar sebenar dan menyediakan platform unik untuk penyelidikan serta pembangunan selanjutnya. Teknologi tersebut sememangnya boleh digunakan untuk pengeluaran berskala besar.

Untuk mendapatkan harga kerosin solar pada harga 1.20 hingga 2.00 paun sterling per liter, kita memerlukan pengeluaran yang berskala besar. Jika dilihat dalam konteks, kos kerosin fosil (bahan api yang biasa digunakan oleh kapal terbang) hanya 0.40 paun sterling seliter. Hal ini menyukarkan kerosin solar untuk menandinginya.

Bagi mendapatkan harga serendah itu, sebuah kawasan yang luas dan mempunyai cahaya matahari yang mencukupi amat diperlukan. Demi memikirkan hal tersebut, saintis telah menjalankan analisis dari pelbagai sudut, dan akhirnya padang pasir adalah pilihan yang tepat.

Persekitaran padang pasir yang sentiasa menerima pancaran cahaya matahari sepanjang tahun merupakan tempat yang paling sesuai bagi menghasilkan bahan api solar. Tidak seperti bahan api bio, potensinya untuk menggantikan bahan api fosil amat terhad kerana kekurangan tanah pertanian. Teknologi kerosin solar boleh memenuhi permintaan bahan api kapal terbang dunia hanya dengan menggunakan satu peratus daripada keluasan padang pasir di dunia. Malah, pembangunan teknologi tersebut pada skala besar tidak bersaing dengan sektor pertanian atau mengganggu pengeluaran bekalan makanan manusia ataupun ternakan.

Pelepasan gas rumah hijau dapat dikawal sepenuhnya dan mencapai pada peringkat sifar jika proses pembinaan kemudahan teknologi bahan api solar berpandukan konsep sifar pelepasan gas rumah hijau. Bagi menjamin hal ini terjadi seperti yang dirancang, bahan yang digunakan untuk membina kemudahan pusat penghasilan kerosin solar seperti kaca dan besi mesti dihasilkan dengan menggunakan tenaga hijau dan kaedah karbon semula jadi.

Pelaksanaan pada skala kecil untuk tujuan uji kaji memang sudah membuktikan keberkesanan teknologi tersebut. Namun begitu, apabila menyasarkannya pada pengeluaran berskala besar, kelemahan teknologi ini adalah terletak pada kos pelaburan awal yang tinggi. Kos itu boleh diatasi hanya dengan campur tangan politik dan pembuat dasar. Sekiranya pembuat dasar atau pemimpin Kesatuan Eropah bersatu hati menggubal undang-undang penggunaan kerosin solar, mungkin hal yang sebaliknya akan berlaku.

Menurut ketua pasukan penyelidik dari University of Potsdam, Profesor Johan Lilliestam, instrumen sokongan sedia ada dari Kesatuan Eropah, iaitu “perdagangan pelepasan dan pengimbangan” tidak memadai untuk merangsang permintaan pasaran bahan api solar. Bagi mengatasi masalah ini, beliau mencadangkan agar diwujudkan sistem kuota khusus teknologi Eropah untuk bahan api kapal terbang. Menerusi cara itu, syarikat penerbangan perlu memperuntukkan bahagian tertentu yang dikhaskan untuk bahan api solar. Hal ini bermakna syarikat penerbangan tidak boleh menggunakan bahan api fosil sepenuhnya dan perlu ada peratusan tertentu untuk bahan api solar.

Seterusnya, bagi peringkat awal, syarikat penerbangan harus menerima ketetapan bahawa 0.1 peratus daripada keseluruhan penggunaan bahan api adalah daripada kerosin solar ketika harga bahan api tersebut masih tinggi kerana kapasiti pengeluarannya rendah. Hal ini bukan sahaja membantu mengembangkan  teknologi tersebut, malah menjadikan industri penerbangan lebih hijau.

Langkah itu akan memberikan kesan kepada kos penerbangan, namun begitu dari sudut lain dapat merangsang pertumbuhan dan pengeluran kerosin solar serta mengembangkan lagi penyelidikan untuk menjadikan teknologi itu lebih efektif dengan harga lebih rendah. Kuota itu ditingkatkan dari semasa ke semasa secara beransur-ansur hingga kerosin solar menguasai pasaran tanpa perlu langkah sokongan selanjutnya dan menjadi kebiasaan baharu.


Vaksinasi di Rumah untuk Warga Emas dan OKU

Untuk mendapatkan maklumat terkini, ikuti kami melalui Telegram

Berikutan pengumuman yang dibuat oleh Menteri Kesihatan Malaysia, Yang Berhormat Khairy Jamaluddin dalam sidang media sebelum ini, warga emas dinasihatkan untuk mendapatkan vaksinasi COVID-19 dan suntikan dos penggalak bagi meningkatkan perlindungan diri daripada virus COVID-19 dengan segera.

Bermula pada 1 April 2022, status vaksinasi untuk penerima vaksin primer Sinovac bagi 18 tahun ke atas dan warga emas berusia 60 tahun ke atas yang menerima semua jenis vaksin akan bertukar daripada “Lengkap Vaksinasi” kepada “Tidak Lengkap Vaksinasi” dalam aplikasi MySejahtera jika tidak mengambil dos penggalak.

Oleh itu, ProtectHealth Corporation telah menganjurkan sebuah program vaksinasi di rumah bagi warga emas dan golongan Orang Kurang Upaya (OKU). Program ini bertujuan untuk memudahkan proses bagi mendapatkan vaksin penggalak untuk OKU dan warga emas yang tidak berupaya untuk bergerak atau terlantar di katil.

Sekiranya terdapat ahli keluarga atau sesiapa sahaja yang mempunyai masalah untuk hadir ke Pusat Pemberian Vaksin, individu itu boleh memohon Perkhidmatan Vaksinasi Terus ke Rumah melalui beberapa kaedah seperti yang berikut: